text: 1—Israel nacionniyoq llaqtamasiykuna, noqapa nisqaytayá kunan uyariykuwaychis, nispa. 2Hinaqtinmi Pablota hebreo rimayninkupi rimaqta uyariruspanku, astawanraq upallaranku. Chaymi Pabloqa paykunata khaynata niran: 3—Noqaqa Cilicia provincia ukhupi kaq Tarso llaqtapi naceq Israel nacionniyoq runan kani. Hinaspapas noqaqa kay Jerusalén llaqtapi wiñaq, hinallataq yachayniyoq Gamalielpa yachachisqan runan kani. Chay Gamalielmi (allin yachayniyoq kaspa), noqataqa ñawpaq abuelonchiskunapa leyninkunata allinta kasukunaypaq yachachiwaran. Chaymi noqaqa Diosta manchakuywan kasukurani, imaynan qankunapas kasukunkichis chay hinata. 4Hinaspapas ñawpaqtaqa, Señor Jesucristopi creeqkunata wañuchinaypaqmi qatikacharani. Chaymi wakintaqa qarikunatapas warmikunatapas, presota hap'ichispay, carcelman wishq'achirani. 5Chaykunamantaqa testigon kanku sacerdotekunapa jefenpas, hinallataq Israel nación llaqtapi kamachiq jefekunapas. Chay jefekunan kikinkupuni ordenta qowaran, Damasco llaqtapi tiyaq llaqtamasinchis runakunapaq. Chaymi noqaqa chay ordenta apayukuspa, Damasco llaqtaman rirani, Jesucristopi creeqkunata hap'ispay, kay Jerusalén llaqtaman apamuqtiy, alli-allin castigasqa kanankupaq. 6Noqaqa Damasco llaqtamanmi ñanninta risharani. Hinaqtinmi Damasco llaqtapa cercanpiña kashaqtiy, qonqayllamanta yaqa kushka p'unchaw horasta hina, huk k'anchay cielomanta k'anchamuwaran, hinallataq enteron muyuriqniytapas. 7Chaymi noqaqa pampaman wikapakuspay, huk rimayta uyarirani khaynata: “¡Saulo! ¡Saulo! ¿Imanasqataq qatikachawashankirí?” nispa. 8Hinaqtinmi noqaqa contestarani: “Señor, ¿pitaq qanri kankí?” nispa. Chaymi nimuwaran: “Noqaqa qatikachawasqayki Nazaret llaqtayoq Jesusmi kani”, nispa. 9Chay k'anchaytaqa, noqawan riq runakunapas rikurankun. Ichaqa Señor Jesuspa rimapayamuwasqantaqa, manan paykunaqa uyarirankuchu. 10Hinaqtinmi noqaqa khaynata tapurani: “Señor, ¿imatataq ruwasaqrí?” nispa. Chaymi Señorqa nimuwaran: “Sayarispa Damasco llaqtaman chayaspa haykuy. Chaypin nisunkiku imatachus ruwanaykitaqa”, nispa. 11Chaymi noqawan riqkunaqa, makiymanta aysawaspanku, Damasco llaqtaman pusawaranku, cielomanta chay k'anchay ñawsayachiwasqanrayku. 12Chay Damasco llaqtapin Ananías sutiyoq runa tiyaran. Payqa Moisespa escribisqan leykunata allinta kasukuqmi karan. Chaymi Israel nacionmanta Damasco llaqtapi tiyaq runakunaqa, anchata respetaranku. 13Paymi noqapa kasqayman hamuspa, khaynata niwaran: “Wawqéy Saulo, ñawsayasqaykimanta sanoyapuy”, nispa. Chaymi chay ratomantapacha noqaqa kaqmanta rikurani. 14Hinaspan Ananiasqa niwaran: “Ñawpaq abuelonchiskunapa Diosninmi qantaqa akllasuranki, payta kasukuspa, paypa munasqanta ruwanaykipaq. Hinaspapas Diosqa munan mana ni ima huchayoq Salvador Jesusta rikunaykitan, hinallataq voznintapas uyarinaykitan. 15Chaymi qanqa llapallan runakunaman willamunki, imatachus rikusqaykita, hinallataq uyarisqaykitawan ima. 16Chayri, ¿imataraqtaq suyashankirí? Sayarispaykiyá, Señor Jesusmanta mañakamuy, huchaykikunamanta perdonasqa kanaykipaq; hinallataq bautizachikamuy ima”, nispa. 17Jerusalén llaqtaman kutimuspaymi, Diosmanta mañakunaypaq, Diosta yupaychana temploman rirani. Hinaspan chaypi mañakushaspa, huk visionpi 18Señor Jesusta rikurani. Paymi khaynata niwaran: “Kay Jerusalén llaqtamanta apurayllaman lloqsiy. Kay llaqtapiqa manan uyarisunkikuchu noqamanta willakuqtiykiqa”, nispa. 19Chaymi noqaqa contestarani khaynata: “Señor, paykunaqa allintan yachanku, Diosmanta yachachina sinagoga wasikunamanta qanpi creeqkunata hap'ichisqayta, hinaspapas alli-allinta castigachispay, carcelman ima churachisqaytaqa. 20Saynallataqmi qanmanta willakuq Estebanta rumiwan p'anaspa yawarllataña wañuchishaqtinkupas, chaypin noqaqa huk testigo hina kasharani. Noqapunin acuerdopi karani, qanmanta willakusqanrayku payta wañuchinankupaqqa. Hinaspapas noqaqa Estebanta wañuchiq runakunapa p'achankutapas cuidaranin asta wañuchinankukama”, nispa. 21Hinaspapas Señor Jesusqa niwallarantaqmi khaynata: “Kunanqa riy. Noqan mandasqayki, huk law nacionniyoq runakunaman willamunaykipaq”, nispa. 22Pabloqa huk law nacionniyoq runakunamanta saynata niqtinmi, chaypi kaq runakunaqa Pablopa rimasqanta uyarispanku, anchata phiñakuranku. Hinaspan Pablotaqa manaña uyariyta munaspanku, khaynata qapariranku: —¡Chay runaqa amaña kawsachunchu! ¡Wañuchun! nispanku. 23Saynata rimaspankun, chay runakunaqa anchata qaparqacharanku. Hinaspan chaypi kaq runakunaqa, Pablopa rimasqanwan mana acuerdopi kaspanku, p'achankuta thaptispanku, allpataraq altoman wikch'ukacharanku. 24Hinaqtinmi soldadokunapa jefenqa kamachiran, cuartel ukhuman Pablota apaykuspanku, waqtashaspalla allinta tapunankupaq. Chay jefeqa saynataqa kamachiran, imanaqtinsi Pablopa contranpi runakuna qaparqachasqankumanta yachayta munaspanmi. 25Ichaqa chaypi soldadokuna, Pablota latiganankupaq sujetashaqtinkun, Pabloqa chaypi kaq capitanta tapuran: —¿Qankunata ley permitisunkichishchu, Roma llaqtayoq runata manaraq juzgashaspa latiganaykichispaq? nispa. 26Pablopa sayna rimasqanta uyarispanmi, chay capitanqa jefenman willaq riran. Hinaspan khaynata niran: —Kunanri, ¿imatataq qanri ruwankí? Chay Pablo sutiyoq runaqa Roma nacionniyoq runan kasqa, nispa. 27Chaymi chay capitanpa jefenqa, Pabloman ashuyuspa, khaynata tapuran: —Niway, ¿cheqaqtachu qanri Roma nacionniyoq runa kankí? nispa. Chaymi Pabloqa niran: —Arí, saynapunin, nispa. 28Hinaqtinmi chay jefeqa khaynata niran: —Noqaqa ashka qolqetan pagarani, Roma nacionniyoq runa kanaypaqqa, nispa. Chaymi Pabloqa niran: —(Noqaqa manan qan hinachu ashka qolqeta pagarani). Aswanmi noqaqa nacesqaymantapacha Roma nacionniyoq runa kani, nispa. 29Saynata Pablo niqtinmi, latigashaspalla tapunankupaq hamuq soldadokunaqa, manchakuspanku, kasqan ratolla Pablopa ladonmanta ayqekuranku. Hinallataqmi chay jefepas, Pabloqa Roma nacionniyoq runa kasqanta yacharuspa, presochasqanmanta anchata mancharikuran. 30Paqarisnintin p'unchawmi soldadokunapa jefenqa, imamantachus chay Israel nacionniyoq runakuna Pablota huchacharanku, chayta yachayta munaran. Hinaspan Pablotaqa pashkachimuspa, sacerdotekunapa jefenkunata, hinallataq cortepi justicia ruwaq runakunatawan ima waqyachimuran, Pablota ñawpaqninkupi sayaykachispa tapunankupaq.


c: text/html

text: 1Chasna nishami tucui chi israelgunata mandac runagunandi jatarishaga romano llactata mandac amu Pilatohuagma Jesusta apasha rinaura. 2Chibi pactasha Jesusta caudsayachingahua callarinaura casna nisha, Ñáucanchi llactata cai runaga llullasha huaglichiuctami tuparanchi. Chasnallata gubirnuma pagana cullquita mana paganachan nisha runagunata yachachiuctas tuparanchi. Chasnallata jatun amu quishpichic Cristo mani nisha puriun. 3Chita uyasha Pilato tapura, Israel runagunata mandac amuchangui. Tapucpi Jesus rimara, Indá, can chasna rimashcashina mani. 4Chasna nicpi israel pagrigunata mandaucunatas, chibi tiyau runagunatas Pilato rimara, Cai runa ima mana ali rashcatas mana tupanichu paita huanchingahua. 5Paiguna randi piñasha sinzhita rimanaura, Paimi tucui israel llactagunaibi chasna yachachiusha runagunata turbachisha puriun. Galilea provinciai callarira, chimanda yachachisha yachachisha cai llactagama ña pactamushca nisha rimanaura. 6Galilea nishcata uyasha amu Pilato paigunata tapura, Paiga Galileamanda runachan. 7Paiguna indá nishcata uyasha Jesusta cachara Herodespagma pai Galilea gubirnadur ashcamanda. Chi jista uraspi Herodes Jerusalenbi tiyaushca ara. 8Pai unaimanda Jesusta ricunata munara. Paimanda ashca shimita uyashca asha Jesus shuc jatun ushaihuan pihuas mana raushcata ricunata munara. Chimandami Jesusta cunan ricusha yapa cushiyara. 9Chasna ashami Jesusta apamucpi ashca cutin tapuura. Chasnallata apau runaguna, chi israel pagrigunata mandaccunas, Diospa shimita yachachiccunahuas, Jesus mana alita rasha puriu mashca nisha yapa rimasha caudsayachinaura. Chasna agllaita Jesusca mana shuc shimillas rimarachu, chunlla uyasha shayarira. 11Chasna acpi amu Herodes, paihua sundalugunandi Jesusta asisha yapa mana alita rimangahua callarinaura. Paita pugllangahua amucuinta ricuringahua balic llachapatas churachisha mandac amu Pilatohuagma cuti cachara. 12Herodeshuan Pilatohuan amupura ñaupa piñanacusha causaccuna anaura. Randi chi punzha paigunapura amigo tucunaura. 13Jesusta cuti apamucpi Pilato cayara tucui israel pagrigunata mandaucunatas, chi shuc mandaucunatas, tucui runagunatahuas paihuacpi tandaringahua cayara. 14Tandarimucpi paigunata rimara, Cai runa tucui canguna llactagunata huaglichisha puriunmi nisha ñucahuagma apamuranguichi. Canguna ñaupacpi tucui canguna rimashcamanda paita ñaupa alita tapushcani. Astahuanbas paita caudsayachingahuaca mana imatahuas tuparanichu. 15Herodes chasnallata mana imatas tupasha ñucamallata cuti tigrachimura nira. Ricuichi. Cai runaga huanchitucungahuaca imatas mana alita rashcachu. 16Chasna acpi cunanga paita libachishalla cacharisha nira. 17Ñáa caran huatai cai jista uras chi israel runaguna paita llaquihuanauchun nishalla Pilato shuc taripashca runata cacharigara. 18Jesusta cacharishami nicpi tucui runaguna shuc shimillahuan caparingahua callarinaura, Cai runata jichui, Barabasta cachari. 19Ñáa Barabas nishca runaga chi llacta gubirnuta callpachishun nisha guera aushcaibi shuc runata huanchishcamanda carcelbi tapashca aura. 20Amu Pilatoga Jesusta cacharinata munashami shuc cutin mas chi runagunata rimara. 21Astahuanbas paiguna mas sinzhita caparinaura, Paitaga cruspi huanchi, cruspi huanchi nisha caparinaura. 22Ñáa quimsa (3) cutin Pilato paigunata tapura, Cai runa imatata rashcaya. Ñáuca paihuacpi imatahuas mana tuparanichu paita huanchingahuaca, chasna acpi paita libachishalla cacharingarauni nisha rimara. 23Chasna rimacpi paiguna, Cruspi paita huanchi nisha mas sinzhita caparinaura. Puchucaibi runaguna binsinaura. 24Chasna tucucpi Pilato paiguna munashcashina Jesusta huanchinauchun nisha saquira. 25Chasnallata paiguna munashca runata, gubirnuta anchuchishun nisha huanchic Barabas nishcataga llucshichingahua cacharira. Jesusta randi paiguna munashcata rangahua paigunama cusha saquira. 26Chasna tucucpi Jesusta huanchingahua apasha riushcaibi Cirene llactamanda Simon nishca runa chagramanda shamuucta sundaluguna japisha Jesuspa crusta marcachinaura huashamanda apanacusha richun nisha mandanaura. 27Chasnallata yapa ashca runagunas Jesusta catinaura, llaquirisha huacau huarmigunahuas. 28Jesus huashama ricusha paigunata rimara, Jerusalen huarmiguna, ñucamanda ima huacaichichu nira, astahuanbas canguna quiquin turmintarinamandas, canguna huahuaguna turmintarinamandahuas huacana anguichi. 29Chihuasha yapa llaqui shamungami. Chi llaqui pactamuna uraspi runaguna rimanaungami casna nisha, huahuata mana tupac huarmiguna cushi anaunmi, ima uras mana huicsayac huarmigunas, mana chuchuchic huarmigunahuas cushi anaunmi nisha rimangauna. 30Chi sinzhi llaqui aupi runaguna urcuma caparingauna, jatun urcuguna ñucanchi jahuaibi urmaichi, ichilla urcuguna ñucanchita tapacta urmaichi nisha caparinaunga. 31Cangunata nini, Yuyarichi. Chara huiñau ruyatacuinta ñuca mana juchayuc runa acta casna rahuashaga mas llaquichinaungami chaquishca ruyacuinta yapa juchayuccunataga nisha Jesus paigunata rimara. 32Romano sundaluguna ishcai (2) yapa mana alita rauc caudsayachishca runagunata apanaura Jesushuan pariu cruspi huanchingahua. 33Umatullu nishca urcuma pactasha Jesusta cruspi quilabanaura huanchingahua, chasnallata chi ishcai juchayuc runagunata, shucta Jesuspa ali maqui partima, shucta paihua lluqui maqui partima quilabanaura. 34Chasna racpi Jesusca crus jahuaibi ausha casna nira, Cai runaguna mana yachashcamandami casna ranaun, paigunatas perdunapangui Yaya nira. Chi sundalugunaga Jesuspa churarina llachapagunata chaupichinaura, chasnallata pishi paihua capata apangaraun nisha surtita rashami camanaura. 35Tucui runaguna chibi shayarisha ricuunaura. Israelgunata mandaucuna randi Jesusta mana balichisha casna paimanda rimanacunaura, Pai runagunata quishpichic mani nisha rimagara. Chasna acpi paiga Dios cachashca quishpichic Cristo nishca runa sirtu ashaga amullata quishpiri nisha caparisha asinaura. 36Sundalugunahuas paita asisha pugllanaura. Caillayamusha jayac upinata ricuchisha rimanaura, 37Can israelgunata jatun mandac amu ashaga canllata quishpiri nisha pugllasha asinaura. 38Chi crus jahuaibi quimsa (3) tunu shimita quillcashca ara, griego shimibi, latin shimibis, israelguna rimashca hebreo shimibihuas quillcashca ara CAIGA ISRAELGUNAHUA AMU MAN nisha. 39Jesushuan pariu cruspi quilabashca ishcai (2) mana alita rac runagunamanda shucca Jesusta mana balichisha pugllasha tapura, Manachu Dios cachashca runa angui. Sirtu chasna ashaga canllata quishpiri, ñucanchitahuas quishpichi nisha asira. 40Chi shucca randi paita sinzhita rimara, Can paicuintallata huañuusha llaquichitucushcamanda manachu Diosta manzhaungui. 41Ñáucanchiga mana ali rashcamanda taripaitucushcanchi. Pai randiga mana ima jiridsatahuas rashcachu nisha rimara. 42Chihuasha Jesusta rimara, Can amu tucushcai ñucamanda yuyarihuangui Jesus. 43Chasna rimacpi Jesus paita nira, Sirtuta canda nini cunan punzhallata jahuaibi ñucahuan pariumi cushi tiyangui nira. 44Ñáa dudsimanda indi ansayacpi tucui allpa ansa tucura quimsa urascama. Chi uraspi Diosta alabana huasi ucui huarcushca llachapa chaupi chaupibi sháca liquirira jahuamanda allpama pasacta liquirira. 46Jesusca sinzhi shimihuan caparira, Yaya ñuca almataga camba maquibi saquini. Chasna nishalla samai pitirisha huañura. 47Chi romano sundalugunata mandac runaga tucuita ricusha Diosta alabangahua callarira, Sirtumi cai runaga ima mana alitas rac ashca nira. 48Tucui Jesusta ricungahua shamuc runaguna ricushcahuasha yapa llaquirisha pichuta huactarisha huasima bulltianaura. 49Paita alita ricsic runagunaga, Galileamanda paita yanapasha catiu huarmigunahuas carumanda shayarisha tucuita ricunaura. 50Chasnallata chibi tiyaura Jose nishca runa, Judea provincia Arimatea nishca llactamanda ara. Paiga Diosta cadsugasha alita puric runa mara. Chasnallata israelgunata mandaucunamanda mara. Chasna agllaita chi muntunguna Jesusta huanchingahua nisha munagllaita Josega mana munarachu. Paiga Diospa ali mandana shamungaraushcata chapauc runa mara. 52Chasna asha amu Pilatohuagma risha Jesuspa aichata pambangahua tapura. 53Chi punzha jatun jistata alichina punzha ara, indi yaicuna uras israelguna samana punzha tucuna mara. Chasna acpi Jose crusmanda Jesuspa aichata uraicuchisha ali llachapahuan pillusha shuc urcu juctu ucuibi pambara. Chi juctuibi mana pitahuas pambashcachara. 55Chi Galileamanda Jesusta yanapasha catiu huarmiguna Joseta catisha risha Jesuspa aichata churashcata ricunaura. 56Ricusha chimanda huasima bulltiamusha, paiguna yachaita rasha asnac muyugunatas, asnac asaitigunatahuas alichinaura Jesuspa aichaibi churangahua nisha. Chihuasha samana punzha acpi paiguna samanaura Dios mandashcashina.

robotstxt: allowed

filter: keep


text: 1Sionpa Diosnin, Qanqa yupaychanapaj jinapuni kanki. Runasqa junt'ananku tiyan imatachus ruwanankupaj nisusqankuta. 2Qan uyarinki mañakususqankuta. Tukuy runas Qanman jamunku. 3Sajra ruwasqasniyku atipashawajtiyku, contraykipi juchallisqaykuta Qan pampachapuwayku. 4Kusikuyniyojmin ajllakusqayki, qayllaykipi tiyakunampaj pusasqayki runaqa. Wasiykipi allin kaywan sajsachisqa kasqayku, santo Temploykipi kajwan. 5Salvawajniyku Dios, Qan kutichiwayku may sumaj t'ukuna cheqan imasta ruwaspa. Kay pachapi kaj chhika runasqa Qampi suyakunku, jinallataj aswan karu mama qocha kantupi tiyakojkunapis. 6Qanqa atiyniykiwan orqosta sayachinki, kallpawan chumpiykukuspa. 7Qanqa mama qochaj qhollchoqeyaspa wajtakusqanta thañichinki. Nacionespa ch'ajwasqankutapis ch'inyachinki. 8Karupi tiyakojkunapis kharkatinku, sumaj ruwasqasniykita rikuspa. Qanrayku kusikuywan qhaparinku inti llojsimuynejmanta, inti yaykuynejkama. 9Qanqa jallp'ata watukuspa, parachinki. Mayta qhapaj kayniykiwan kay pachata qhapajyachinki. Qanqa mayuspi yakusniykiwan trigostapis wiñachipunki, munayniykiman jina. 10Qan surk'usta yakuwan sajsachinki, k'urpastataj yakuwan chulluchispa, pampachanki. Ashkhata parachimuspa, jallp'ata jasayachinki, poqoyninmantaj bendicionta churaykunki. 11Qanqa watantinta bendicionwan junt'achinki, carretasniykipitaj phullchishan chay poqoykuna. 12Ch'in pampaspi pastoqa q'omerlla kashan, orqostaj may k'achituta t'ikarinku. 13Pampaspi uywasqa llump'irinku. Vallespi trigo chajraspis k'aywirinku. Tukuyninku takinku, kusikuspataj qhaparikunku.


text: 1Chay junaj wasipita aywacur, jatun püsu cantunçhu Jesús jamacuycuran. 2Jamaraycaptin, achcaj runa çhayapuran. Chay-chicajta ricar, willapäcunanpaj bütiman jigacurcuran. Runacunam ichanga püsupa cantullançhu juturpaycaran. 3Chaymi imawanpis tincuchiyllapa tantiyachir, Jesús niran: Juc runash murupacuj aywaran. 4Machiptinshi, waquin muru caminuman çhayasha. Caminuman çhayajta pichuysacunash pashacurcusha. 5Waquin murunash jarapshu allpaman çhayasha. Jarapshu captinshi, juclla wiñacarcamusha. 6Ichanga janallançhu sapin captin inti rupaptinshi, chaquicäcusha. 7Waquin murunash shata-shataman çhayasha. Shata atayäcurcurshi, muru wiñamujtapis jarwashtärachisha. 8Waquin murunash alli allpaman çhayasha. Sumajshi wayusha. Juc murullapitash waquin wayusha juc paçhacta (100), waquinnash sujta çhuncata (60), waquinnash quimsa çhuncata (30). 9Rinriyujmi canqui. Tantiyacunquiman. 10Purïshijnincunana lädunman ashurcur, Jesústa tapuran: ¿Imanirtaj tincuchiyllapa willapäcunqui? nir. 11Jesúsna niran: Jamcunata mayna tantiyachishcaj: Maquinçhu cawananchipaj Tayta Diosninchi shuyaraycämanchi nir. Waquincunatam ichanga mana tantiyachirächu. 12Wiyacuptin, pitapis Tayta Diosninchi sumaj tantiyachinga. Mana wiyacujcunatam ichanga ichicllata tantiyashallantapis jungaycachinga. 13Chaymi imawanpis tincuchiyllapa tantiyachï sumaj tantiyacunanpaj. Ichanga ima-imata rurashätapis ricaycarsi, ñawiynaj-tucun. Wiyaycämarsi, rinriynaj-tucun. Mana tantiyaj-tucunchu. 14Chayrämi willacuj Isaíaspa shimin çharcucan. Yarpashanta Tayta Diosninchi musyachiptin, Isaías unayna niran: Wiyajcuna wiyaycarsi, mana tantiyacunchu. Ricajcuna ricaycarsi, tantiyayta mana munanchu. 15Cay runacuna rumi shungum. Rinriyuj carsi, upa-tucun mana wiyananpaj. Ñawiyuj carsi, japra-tucun mana ricananpaj. Alli shungu carmi ichanga ñawiyuj cashpan rurashäta ricar, tantiyacunman. Rinriyuj cashpan shimïta wiyar, tantiyacunman. Shungunman çhayaptin, juchata aparicushanpitapis wanacunman. Nuwapis tucuypita allchacächïman. 16Purïshimajcuna, jamcunaga cushicärinquiman. Llapan rurashäta ricanayquipäpis, shimïta wiyanayquipäpis Tayta Diosninchi yanapaycäshunqui. 17Sumaj tantiyacunquiman. Unay willacujcunapis, Tayta Diosninchita manchapacuj runacunapis ricamayta munaran. Ima-imata rurashätapis ricayta munaran. Shimïtapis wiyayta munaran. Ichanga mana camäpacuranchu. 18Canan murupacujwan tincuchiypa willapashajta sumaj tantiyacuy. 19Caminu chucru shungu runacunawan tincun. Chucru shungu runacuna Tayta Diosninchipa shiminta wiyarpis shungunman mana çhayaptin, mana tantiyacunchu. Chaymi yangalla tantiyacushallantapis supay jungaycachin Tayta Diosninchipita witicunanpaj. 20Jarapshu allpana janan shungu runawan tincun. Paycuna cushi-cushilla Tayta Diosninchipa shiminta çhasquicun. 21Chaypis mana sapichashan-jina janan shungulla. Chaymi Tayta Diosninchita wiyacushan-janan ñacaycuna çhayapuptin, witicurin. Mana içhipunchu. 22Shata wiñanan allpana tincupacaj runawan tincun. Paycuna Tayta Diosninchipa shiminta wiyan. Wiyarsi, cay pachaçhu imapäpis alläpa yarpaçhacur, jillayllata ashir tincupacan. Chaymi Tayta Diosninchipa shiminta wiyash carsi, Tayta Diosninchipa shungun munashanta mana ruranchu. 23Alli allpana wiyacuj runawan tincun. Paycuna Tayta Diosninchipa shiminta sumaj tantiyacur, manchapacur cawan. Juc murulla alli wayushan-jina allita rurar cawan. Alli muruga wayun paçhacta (100), waquinna sujta çhuncata (60), waquinna quimsa çhuncata (30). 24Yapay tincuchiypa willapäcur, Jesús niran: Tayta Diosninchipa maquinçhu cawaypita tantiyachishayqui. Juc runash çhacranman rïguta murusha. 25Llapan puñucashancamanshi chiqui runa chacayllapa aywarcur, juyu jiwata rïgu murushan jananman mururisha. Jinarcurshi jishpicusha. 26Rïgu atayar shicshiyta jallaycuptinshi, juyu jiwapis shicshiyta jallaycusha. 27Mincaynincunanash çhacrayujta tapusha: Tayta, alli murullata murushcanqui, ¿au? ¿Imanaypataj juyu jiwaga wiñamusha? nirshi. 28Çhacrayujnash niran: Chiquimashpan juc runa murupaycamasha. Mincaynincunanash tapuran: ¿Llupiramushächu? nir. 29Çhacrayujnash niran: Mana. Jiwata llupiptiqui, rïgupis llupicäcungapaj. 30Rïguwan tallushalla pugunancaman cacuchun. Puguptin, rutüshimajcunata nishaj: Puntata juyu jiwacunallata shuntarcur, wancuy. Jinarcur rupachiy. Rïgutam ichanga wasïman shuntay. 31Yapay tincuchiypa willapäcur, Jesús niran: Tayta Diosninchipa maquinçhu cawajcuna ñäpus muruwan tincun. Juc runash wirtanman ñäpusta mururan. 32Chay muruga llapan murupitapis mas acapallash. Wiñamurshi ichanga, waquin jaçhacunapitapis mas atayan. Yüranpis sumaj atayäcurcun. Callapancunaçhüpis pichuysacunasi jishucun. 33Yapaypis tincuchiypa willapäcur, Jesús niran: Tayta Diosninchipa maquinçhu cawajcuna libadürawan tincun. Tantata rurananpaj juc warmi quimsa arüba arinatash libadürawan chapusha. Chapurächisha llapan arinata jacachinancamanshi. 34Juturashan runacunata imawanpis tincuchiyllapa Jesús willapäcuran. Imapis tincuchinanpaj mana captin, jinalla mana tantiyachijchu. 35Chaymi juc willacuj rimashan çharcuran. Tayta Diosninchi rimachiptin, unayna niran: Imawanpis tincuchiyllapa willapäcushaj. Shungulläçhu musyashäta willapäcushaj. Cay pachata camashanpita-pacha mana musyachishäta tantiyachicushaj. 36Chaypita llapan runata jaguiycur, wasinman Jesús cuticuran. Wasipina purïshijnincuna niran: ¿Imamantaj çhacraçhu murupacushan juyu jiwata tincuchishcanqui? 37Jesúsna niran: Tayta Diosninchi caçhamasha. Rïgu muruj runawan tincü. 38Çhacrana llapan runawan tincun. Rïgu muruna Tayta Diosninchipa maquinçhu cawajcunawan tincun. Juyu jiwana supaypa maquinçhu cawajcunawan tincun. 39Chiquimajna supaywan tincun. Rutuy junajna cay pacha ushyacaywan tincun. Rutujcunana anjilcunawan tincun. 40Juyu jiwata ninawan rupachishan-jina cay pacha ushyacänan junajçhu canga. 41Tayta Diosninchipa caçhan carmi, llapan runacunata maquïçhu purichï. Chaymi anjilcunata caçhamushaj waquin runata raquinanpaj. Runa-masinta juchaman jançhash captin, juchaçhu arush captin, shuntarcur ñacayman jaycuringa. 42Ratataycaj ninaman jaycuringa. Chayçhu atayparaj waganga. Juyupa ñacar, quiruntapis uçhunga. 43Tayta Diosninchipa shiminta wiyacujcunam ichanga Tayta Diosninchipa ñaupançhu cuyayllapaj juturanga. Inti achicyashan-niraj ricacanga. Rinriyujmi canqui. Tantiyacunquiman. 44Tayta Diosninchipa maquinçhu caway çhacraçhu jillay pamparajwan tincun. Juc runash çhacraçhu jillay pamparajta tarir, jinallanman yapay pampaycun. Jinarcurshi cushicuyllawan jillay pamparaj çhacrata rantin. Rantinanpäshi quiquinpa imancunatapis ushyaypa ranticuycun. 45Tayta Diosninchipa maquinçhu caway achic-achicyaycaj rumiwan tincun. Ranticujcunash sumaj achicyaycaj rumita ashin. 46Sumaj achic-achicyaycaj rumita tarirshi, llapan imancunatapis ranticuycun. Llapanninta ranticuycurshi, achic-achicyaycaj rumita rantin. 47Tayta Diosninchipa maquinçhu caway ridiwan tincun. Ridita yacuman jitarga, tucuy-niraj piscädutash charin. 48Ridiman piscädu juntaptin, pallgamanshi jurgun. Jinarcurshi acran. Allicajtash canistaman wiñan. Mana allicajcunatash ichanga wicaparin. 49Chaynuymi canga cay pacha ushyacaptin. Anjilcuna shamur, Tayta Diosninchipa shiminta wiyacujcunatapis, juyu runacunatapis acranga. 50Juyu runacunataga ratataycaj ninaman jaycuringa. Chayçhu atayparaj waganga. Juyupa ñacar, quiruntapis uçhunga. 51Chaura llapanta willapariycur, Jesús tapuran: ¿Yaçhachishäta llapantachu tantiyashcanqui? nir. Paycunana niran: Au. Tantiyashcämi, Tayta. 52Jesúsna niran: Tayta Diosninchipa maquinçhu cawayta yaçhajcuna wasiyuj runawan tincun. Wasiyujga allitash jipirächin. Pascar, mushujcunatapis, unay-cajcunatapis ricachicunshi. 53Tincuchiypa willapäcuricur, Jesús aywacuran. 54Marcanman cuticur, shuntacäna wasiçhüna willapäcuran. Runacuna tantiyayta mana atipar, tapunacurcaycaran: Jesús sumaj yaçhan, ¿au? ¿Mayçhüraj llapanta yaçhacusha? ¿Imanuyparaj Tayta Diosnillanchi camacächishancunata ruran? 55Payga carpintïru Josépa wamrallan, ¿au? Mamanpis, ¿manachu María? Wauguincunapis Santiago, José, Simón, Judas, ¿au? 56Panincunawanpis waran-waran tincuycanchi, ¿manachu? Jinan runa caycar, ¿imanuyparaj llapanta yaçhacusha? 57Chaynuy nir Jesústa pampaman çhuraran. Jesúsna niran: May-chayçhüpis alli ñawinpa Tayta Diosninchipa willacujninta rican. Yurishan marcaçhümi ichanga marca-masincunapis, yawar-masincunapis pampaman çhuran. Ricaytapis mana munanchu. 58Runacuna payman mana yupachicushanpita Tayta Diosninchi camacächiyninpa mana imatapis ruranchu. Juc-ishcay jishyaçhucunallata allchacächiran.


text: 1Chhaynaqa, Israel runakuna, uyariychis, qankunamanmi yachachiykichis kamachikuy simikunatapas chaninchaykunatapas, chaykunata hunt'aspan kawsankichis, hinallataq ñawpa taytaykichispa Señor Diosninpa qonasuykichis hallp'atapas hap'ikapunkichis. 2Aman yapankichischu kamachisqayman, amallataq qechunkichispaschu, aswanpas kamachisqayman hina Diosninchis Señor Diospa kamachikuy siminkunata hunt'aychis. 3Qankunaqa rikurqankichismi Señor Diospa Baal-peorpi ruwasqanta, Peor nisqa orqopin qankuna ukhumanta Baal ídolo yupaychaqkunata llapanta ch'usaqyachirqan. 4Qankunataq ichaqa llapaykichis Señor Diosninchispi hunt'aq sayaspaykichis kawsashankichisraq. 5Qhawariychis, Diosniy Señor Diospa kamachiwasqanta hinan kamachikuy simikunatapas chaninchaykunatapas yachachirqaykichis, hap'ikapunaykichis suyupi hunt'anaykichispaq. 6Chay hinaqa, chaykunata hunt'aychis kasukuychistaq, ahinapin llaqtakuna yachanqaku yachaysapa yuyaysapa kasqaykichista. Hinan chay kamachikuykunata uyarispanku ninqaku: Cheqaqtapunin kay hatun llaqtaqa yachaysapa yuyaysapataq kanku, nispa. 7Ahinaqa, ¿mayqen hatun suyuqtaq huk diosnin paykunaq sinchi qayllanpi kashan, imaynan Diosninchis Señor Diosqa qayllanchispi kashan sapa kuti waqyakuqtinchis hinaqa? 8Icha, ¿mayqen hatun suyuqtaq chanin kamachikuyninkuna chaninchayninkunapas kan, tukuy kay yachachisqay kamachikuykuna hinaqa? 9Qankuna kikiykichista allinta cuidakuychis, paqtataq sonqoykichispi qonqarqowaqchis, Diospa ruwasqan rikusqaykichista. Aswanpas wawaykichismanpas nietoykichismanpas tukuy rikusqaykichistan yachachinkichis. 10Horeb orqopi Diosninchis Señor Diospa qayllanpi kashasqaykichis p'unchayta ama qonqaychischu. Chay p'unchaymi payqa niwarqan: Runakunata huñumuy simiykunata uyarinankupaq, ahinapin tukuy kawsasqanku p'unchaypi ñoqa yupaychayta yachanqaku, wawankumanpas yachachillanqakutaq ñoqa yupaychayta, nispa. 11Hinan qankunaqa Horeb orqo k'uchuman asuykuspa chaypi kasharqankichis, orqotaq tutayaykurqan yanay-yana ati phuyuq pakaykusqan, hinallataq orqo rawrarqan sinchi altollataña. 12Señor Diostaq chay nina rawray ukhumanta rimamurqan. Qankunataq rimasqallanta uyarirqankichis, manataq ima rikch'aytapas rikurqankichischu. 13Hinan Señor Diosqa rimanakuyninta yachachirqasunkichis, chay rimanakuymi chunka kamachikuy simi, chaytan iskay p'alta rumipi qelqarqan, hinaspa kamachirqasunkichis hunt'anaykichispaq. 14Ñoqatapas kamachillawarqantaq qankunaman chay kamachikuynin simikunata chaninchayninkunatawan yachachinaypaq, hap'ikapunaykichis hallp'aman haykuspa hunt'anaykichispaq. 15Señor Diospa Horebpi nina ukhumanta rimamusqasuykichis p'unchayqa manan ima rikch'aytapas rikurqankichischu. Chayrayku, qankuna kikiykichista allinta cuidakuychis. 16Paqtataq mana chaninman urmawaqchis rikch'aykunata ruwakuspaykichis. Aman ruwankichischu warmiq rikch'aynintapas qhariq rikch'aynintapas, 17amallataq hallp'a patapi puriq mayqen animalpa rikch'aynintapas, mayqen alton phalaq animalpa rikch'aynintapas, 18pampan suchuq mayqen animalpa rikch'aynintapas, mayqen challwaq rikch'aynintapas aman ruwankichischu. 19Cielota qhawarispaykichisqa, intita, killata, qoyllurkunata, llapan ch'askakunatapas rikuspaykichisqa, paqtataq wateqachikuwaqchis chaykunata yupaychanaykichispaq servinaykichispaq ima, Diosninchis Señor Diosmi chaykunata kamarqan llapan kay pacha llaqtakunapaq. 20Qankunatan Señor Diosqa akllarqasunkichis, hinaspan Egiptomanta horqomurqasunkichis fierro unuyachina hornomanta hina, paypa llaqtan kanaykichispaq, imaynan kunan p'unchay kashankichis hina. 21Señor Diostaq ichaqa qankuna hawa ñoqapaq phiñakurqan, chaymi jurarqan Jordanta mana chimpanaypaq, manataq hap'ikapunaykichispaq qosqasuykichis hallp'amanpas haykunaypaq. 22Chhaynaqa, kay suyupin ñoqaqa wañupusaq, manan Jordán mayutaqa chimpasaqchu, qankunan ichaqa chimpankichis, hinaspa chay sumaq hallp'ata hap'ikapunkichis. 23Qankuna kikiykichista allinta cuidakuychis, paqtataq qankunawan Diosniykichis Señor Diospa rimanakusqanta qonqawaqchis. Aman ima rikch'aykunatapas ruwakunkichischu, Señor Diosninchismi chaykuna ruwanaykichistaqa hark'asunkichis. 24Diosninchis Señor Diosqa ruphaspa tukurqoq nina hinan, sienteq Diostaqmi. 25Churikunayoq nietokunayoq kaspaykichis, chay hallp'api yuyaqña kaspa mana chaninman urmaspa ima rikch'aytapas ruwankichis chayqa, Diosninchis Señor Diospa ñawpaqenpin mana allinta ruwankichis, chaywanqa paytan phiñachinkichis. 26Kunanmi kay pachata hanaq pachatawan contraykichispi testigota churani, manataq kasukunkichischu chayqa, usqhayllan ch'usaqyankichis Jordán mayu chimpapi hap'ikapusqaykichis hallp'amanta. Manan unaytachu chay hallp'api kawsankichis, aswanpas hukpaqkama ch'usaqyachisqan kankichis. 27Señor Diosmi tukuy suyukunaman ch'eqechisunkichis, iskay kinsallan chay suyukunapiqa qhepankichis. 28Chaypin runaq ruwasqan dioskunata servinkichis, k'ullumanta rumimanta ruwasqa rikch'aykunata, chaykunaqa manan rikunchu, manan uyarinchu, manan mikhunchu, manataq muskhinpaschu. 29Chaypichus Diosninchis Señor Diosta maskhankichis tukuy sonqo tukuy alma chayqa, Señor Diostaqa tarinkichismi. 30Tukuy kay muchuykunapas llakikuykunapas taripasqasuykichis qhepataña Diosninchis Señor Diosman kutirikuspa payta kasunkichis chayqa, 31manan saqerparisunkichischu, manataq ch'usaqyachisunkichispaschu, manallataq ñawpa taytaykichiswan juramentowan hunt'ananpaq rimanakusqantapas qonqanqachu, payqa khuyapayakuqmi. 32Manaraq kasqaykichis ñawpa tiempokunata t'aqwiychis, kay pachapi runata Diospa kamasqan p'unchaymantapacha tapupakuychis, hinallataq hanaq pachantintapas t'aqwiychis. ¿Chay hina musphay ruwayqa hayk'aqpas karqanchu? Icha, ¿uyarikurqanchu chay hina hatun ruwaymanta? 33¿Mayqen llaqtataq qankuna hina Diospa kunkanta nina ukhumanta uyarispa kawsan? 34¿Karqanchu mayqen diospas huk llaqtaman rispa chay ukhumanta paypaq llaqtata horqomuq imaynan Diosninchis Señor Dios qankunapaq ruwapurqasunkichis hinaqa? Señor Diosmi ñawpaqeykichispi hatun atiyninta kallpanta rikuchirqan, paymi muchuchiykunawan maqanakuywan pusamurqasunkichis, hinallataq milagrokunatapas, señalkunatapas, manchay musphaykunatapas ruwarqan. 35Chaytan rikuchirqasunkichis sapallan Señor Diosqa cheqaq Dios kasqanta yachanaykichispaq, manataq paymanta wak Diosqa kasqantapas. 36Paymi hanaq pachamanta kunkanta uyarichirqasunkichis yachachinasuykichispaq, hatun nina rawraynintan kay pachapi rikuchirqasunkichis, nina ukhumantan siminkunatapas uyarichirqasunkichis. 37Ñawpa taytaykichista munakusqanraykun qankunataqa akllarqasunkichis, hatun atiyninwanmi pay kikin Egipto suyumanta pusamurqasunkichis. 38Qankunamanta aswan atiyniyoq hatun suyukunatan ñawpaqeykichismanta wikch'urqan, hallp'ankuta hap'ichinasuykichispaq, ahinapi qankunaq chay hallp'a kananpaq, kunanmi chay hina kashan. 39Chay hinaqa, kunan reqsikuychis, hinallataq sonqoykichispi yuyaymanaychis Señor sapallan hanaq pachapipas kay pachapipas Dios kasqanta. Manan wak Diosqa kanchu. 40Kunan p'unchay qosqaykichis chay kamachikuyninkunatapas chaninchayninkunatapas hunt'aychis, qankunapas mirayniykichiskunapas allillan kanaykichispaq, Diosninchis Señor Diospa wiñaypaq qonasuykichis hallp'api unayta kawsanaykichispaq, nispa. 41Jordán mayu inti lloqsimuy ladopin Moisesqa kinsa llaqtakunata t'aqarqan. 42Chay llaqtakunan karqan runamasinta qonqay wañuchiqkunaq pakakunanpaq, ñawpaqmanta mana cheqnikuspa wañuchiq runan chaymanqa ayqekuyta atirqan qespisqa kananpaq. 43Kaykunan karqan chay llaqtakuna: ch'inneq pata pampapi Beser llaqta Rubén ayllupaq, Galaadpi Ramot llaqta Gad ayllupaq, Basanpitaq Golán llaqta Manasés kuskan ayllupaq. 44Moisesmi Israel runakunaman kay yachachikuy simikunata qorqan. 45Kaykunan chay kamachikuykuna, chaninchaykuna, willakuykunapiwan, chaytan Moisesqa yachachirqan Israel runakuna Egiptomanta lloqsimushaqtinku. 46Paykunaqa Jordán mayu inti lloqsimuy ladollapiraqmi kasharqanku, Amor runakunaq reynin Sehonpa suyunpi Bet-peor qhaway wayq'opi. Sehonqa Hesbonpin tiyarqan, paytan Moisesqa Israel runakunapiwan atiparqanku Egiptomanta hamushaspanku. 47Chaymi Israel runakunaqa hallp'ankuta hap'ikapurqanku, hinallataq Basán suyu rey Ogpa hallp'antapas. Amor runakunaq chay iskaynin reyninkunan Jordán inti lloqsimuy ladopi tiyarqanku. 48Hallp'ankutaq karqan Arnón mayu patapi Aroer llaqtamanta Hermón nisqa Sirión orqokama, 49Jordán mayu inti lloqsimuy ladopitaq llapan qheswa wayq'o, Kachi Qocha qaylla Pisga orqo k'uchukama.


text: 1Ñatac lluy caycunapi ¿imanichwanmi awquillunchic tayta Abrahampi? 2Sïchuśh Abraham lulayninpa Tayta Dioswan allinpa caycuptin'a, alawacunanpä canmanćhá cala. Ñatac Tayta Diosćhu'a manamari. 3Chaymi Diospa limayninćhu niyan: “Tayta Diosman chalapacuśhallanpam Abraham allinpäña ćhasquiycuśha cala” nil. 4Canan má, lulachicuśhanchic nunap pägunta manam rigalayänüchu uyanchic, sinu'a lulaśhanpi tincüninmanmi unchic. 5Ñatac mayanpis quiquillan lulananpïtá, jucha-sapacta juchannäman muyuchï Tayta Diosman chalapacullalmi ichá, allin chuya nunapäña licaycuśha cayan. 6Caynu nunacunäpa lulayninta mana licallal juchannäta Tayta Dios licaycuśhanta, puydï mandacü Davidpis tantialam. Paycunapïtamari isquirbishanćhüpis “sumä cushishacuna” niyan: 7“¡Paycunapá maynu cushicuymi juchanta pampachaycuśhanpi, mana allinnincunacta chincaycachishanpi! 8¡Maynu cushicuymi juchancunacta manaña imaypis Taytanchic yalpalcuśhancunäpá!” nil. 9¿Cay cushicuy Israel siñalachicüśha caśhtacunallapächun icha juc-lädu mana siñalachicüśhacunäpäwanchun? Nilanchicmari chalapacuyllanpa Abrahamta allinpäña Tayta Dios ćhasquiycuśhanta. 10Chaynu captin'a ¿imaytá allinpa ćhasquiycula, siñalachicüluptinñachun icha puntactalächun? ¡Manaläpis siñalachicuptinmá! 11Chaypïlämi siñalachicula. Chay Tayta Dios mana juchayütaña chalapacuyllanpa ćhasquiycuśhanta camalachinallanpämi cala. Ñatac payman chalapacula manaläpis siñalachicüśha cayalmi. Chaymi Tayta Diosman chalapaculcal'a lluy mana siñalachicüśhacunäpis Abrahampa ayllunña cayalcan. Chaymi paynüpis mana juchayüña licaycuśha cayalcan. 12Chaynütacmi siñaläśhacunäpis milaynincuna cayalcan. Manam siñaläśha cayllanpachu, sinu'a manaläpis Abraham siñaläśha cayal chalapacuyninpa laśhćhunman jaluycuśhanpawanmi. 13Tayta Dios limalicula Abraham lluy milaynintin jinantin pachäta ćhasquiycunanpä manam camachicuyta lulaycuśhanpachu, sinu'a Tayta Diosman chalapacuśhallanpam. Chaymi mana juchayütaña Dios licaycula. 14Chayurá “Tayta Diospa limalicuśhanca camachicuyta cäsucücunapämi cayan” niyaptinchic'a, Tayta Diosman chalapacuypis yan'almá, limalicuśhanpis, pampapämá. 15¿Imactamá camachicuyca limalicun? Mana cäsucünincunacta mućhuycachiyllactamá. Ñatac camachicuy mana cayaptin'a jalutacuy manamá canmanchu. 16Chaymi limalicuyca chalapacuyllanchicpa śhamun Tayta Diospa llaquipayllanpa caśhanta camalaycachimänanchicpä. Caynüpamari Abrahamman limalicuśhanta tacyalpachin llapa milaynincunapäpis. Yapa niycuśhayqui: Manam camachicuyta lulay jicutänallapächu, sinu'a Abraham chalapacuśhannuy Tayta Diosman chalapacuśhanchiccunäpäwanmi. Paymari chalapacuy cüsacunaćhu lluypa awquillunchic, Diospa shiminćhu nishannüpis: 17“Lluy nasyuncunap awquillunmi canqui” nil. Abraham chalapacuśhan Tayta Dios caymari: wañuśhacunactapis cawsayta uycücämi, limayninwan mana cäpïpis licalichïcämi. 18Masqui lluy mana lulacacünuy captinpis Tayta Diospa limalicuśhanmanmi Abraham chalapacula. Chaynu jinaśhanpamari achca nasyuncunap taytan licalïla, limalicuyćhu: “Achcam milayniquicuna can'a” nishanmannuy. 19Chaynu aychan wañuypa patanćhü-yupayña cayaptinpis, paćhac watayü-yupayña cayalpis, jinaman walmin Sara mana waćhacü chacwaśhyayaptinpis, Diosman chalapacuynin'a manam mirmalachu. 20Manatacmi ishcayyayälachu “Limalicamäśhanca rasunpachućh icha yan'alchućh” nil. Aśhwanpa chalapacuyninpam callpanchaculapis; Tayta Diostapis altuman juluycul sulpäta ucula “Taytá limalicamäśhancäta lulaycun'amari” nil. 22Chaymi Diospa shiminćhüpis, “Chaynu chalapacuyllanpam Tayta Dios allinpäña ćhasquiycula” niyan. 23Caynu “Tayta Dios chalapacuyllanpam juchannäta ćhasquiycula” nishanca manam payllactachu niyan sinu'a ya'anchictapis niyämanchicmi. Ya'anchictapis mana juchayüta licaycamanchic, Duyñunchic Jesusta wañuycäpi śhalcachimücäman chalapacuśhallanchicpam. 25Aw, juchanchic-laycum Tayta Dios wañuycäman Jesusta ćhulaycula. Jinaman juchannätaña licaycamänanchicpämi śhalcachimula.


text: 1Mosqoypi Jina Rikuna Vallej contranta kay willakun: Imataj tiyan tukuyniykichej wasi pataman wicharinaykichejpajri? 2Imaymana qhapariywan, ch'ajwawan junt'a kaj llajta, kusiypi kawsaj llajta. Wañusqasniykeqa mana espadawan wañuchisqachu kanku, nitaj wañuchinaku ch'ajwapi wañuchisqachu kanku. 3Tukuy kurajniykikuna ayqekorqanku. Paykunaqa presochasqas kanku mana flechana arcosllawan. Wapu runasniyki karuman ayqeshaspapis, jap'ichikullarqankupuni. 4Chayrayku nerqani: Ithiriychej noqamanta; jik'un jik'unta waqarikusaj, llajta tukuchisqa kasqanmanta. Ama sonqochawaytaqa yuyaychejchu. 5Tukuy Atiyniyoj Tata Diosqa nerqa qhaparina llakiy, atipachikuna p'unchay chayamunanta. Chaymanta Mosqoypi Jina Rikuna Vallepi perqasta urmachinku, qhapariykunataj orqosman chayan. 6Elammanta kajkunaqa flechasninkuta wakichinkuña, carretasninkuman, caballosninkumampis wicharinkuña. Kirmanta kajkunapis jark'akuna escudosninkuta orqhomunku. 7Chay sumaj vallesniykiman carretasqa junt'aykun, caballospi kajkunataj llajta punkupi sayaykunku. 8Judajpa jark'akunanqa urmanña. Chay p'unchaypi qankunaqa Montepi Jatun Wasipi kaj arma waqaychana cuartota qhawarqankichej. 9Davidpa llajtampa perqasnimpa ch'ejtakusqanta rikorqankichej, ura kaj qochamantaj yakuta junt'acherqankichej. 10Jerusalenpi wasista yuparqankichej, wakin wasistataj urmacherqankichej, llajta muyuykoj perqasta sumajta sayachinaykichejpaj. 11Chay iskay perqas chawpipi uj qochata ruwarqankichej, chay ñawpa qochamanta yakuta jap'inaykichejpaj. Chaywampis pichus Ruwajta mana allimpi qhawarqankichejchu, nitaj unay Ruwajmantapis yuyarikorqankichejchu. 12Chayrayku, Tukuy Atiyniyoj Señor Tata Diosqa wajyasorqachej, mayta llakikuspa waqanaykichejpaj, umaykichejtataj ruthukunaykichejpaj, qhashqa p'achastataj churakunaykichejpaj. 13Astawampis asikorqankichej, kusikorqankichejtaj; ovejasta, wakastapis ñak'aytawan, sumaj aychata mikhuspa, vinotapis ujyaspa, nerqankichej: Mikhuna, ujyana, imaraykuchus q'aya wañupusun, nispa. 14Kayta Tukuy Atiyniyoj Tata Diosqa sut'inchawarqa: Wañunaykichejkama kay juchataqa mana perdonasqaykichejchu, nispa nin Tukuy Atiyniyoj Señor Tata Diosqa. 15Tukuy Atiyniyoj Señor Tata Diosqa niwarqa: Rispa, kamachina wasipi mayordomo Sebnaman nimuy: 16Imaykitaj kaypi tiyapusunki? Piniykitaj kaypi tiyapusunki? Pitaj kamachisunki aya p'ampanata ruwakunaykita aswan patanej chhankapi jusk'uspa, chaypi samarinaykipaj? 17Atiyniyoj runa, Tata Diosqa karuman wijch'usonqa. Sinch'ita jap'isuytawan, 18pelotata jina morq'oykuspa, karu jatun nacionkama bolalachisonqa. Chaypi wañunki, chaypitaj mentasqa carretasniyki qhepakonqanku, qantaj wiraqochiykej wasimpaj uj p'enqay kanki. 19Chay maypichus kashanki, chaymanta qharqosqayki, mayordomo kanaykimanta wijch'usqayki. 20Chaypacha Hilciaspa churin Eliaquim kamachiyta wajyasaj. 21Payta p'achasniykiwan p'achallichisaj, kamachina chumpiykiwantaj chumpichisaj. Kamachej kanaykita payman qopusaj, paytaj Jerusalenpi tiyakojkunapaj uj tata jina kanqa, jinallataj Judá ayllupajpis. 22Davidpa wasimpa llaventapis kunkanman warkhuykusaj. Pay kicharejtenqa, ni pipis wisq'ayta atenqachu, wisq'ajtintaj, ni pipis kichariyta atenqachu. 23Payta uj clavota jina sinch'ita perqaman takaykusaj, tatampa ayllunta allimpi rikhurichinaypaj. 24Tatampa wasimpi imaschus allin kajqa chaypi warkhusqa kanqa: Wawasnin, allchhisnin ima, tukuy vasos, imaymana kaj yurus ima. 25Chaypacha, chay sinch'i perqapi clavoqa sik'ikaponqa, urmachisqataj kanqa. Chaypi warkhusqa kajkunataj tukuyninku phirikonqanku, nispa nin Tukuy Atiyniyoj Tata Dios.


text: 1Llapallan runakuna mayuta chimpaqtinku hinan, Señor Diosqa Josueta nirqan: 2–Sapanka ayllumanta huk qharita akllaychis. 3Hinaspan paykunata kamachinki sacerdotekunaq sayasqan Jordán mayu chawpimanta chunka iskayniyoq rumikunata horqomunankupaq. Chaytan kunan tuta apanqaku maypichus puñunkichis chay cheqasman churanankupaq, nispa. 4Chaymi Josueqa chunka iskayniyoq akllasqan runakunata waqyaspa 5nirqan: –Mayu chawpiman kutiykuychis Diosniykichis Señor Diospa arcanpa kashasqanman. Sapankaykichistaq chay cheqasmanta huk rumitakama rikraykichispi aparikamunkichis, Israelpa chunka iskayniyoq ayllunpa kasqanman hina. 6Chay rumikunataqmi yuyarichisunkichis imatachus Señor Diospa ruwapusqasuykichista. Hinan qhepa p'unchayman wawaykichiskuna tapuspa: “¿Imapaqtaq chay tawqasqa rumikunari?” niqtinku, 7willankichis: Sacerdotekuna Señor Diospa arcanta wantuspa Jordán mayuman haykuqtinkun mayuqa iskayman t'aqakurqan. Chayta yuyarinanchispaqmi chay rumikunataqa tawqarqanku, nispaykichis, nispa. 8Paykunataq Josuepa kamachisqanta hina ruwarqanku, Jordán mayu chawpimanta chunka iskayniyoq rumikunata horqomurqanku, sapanka ayllupaq huk rumitakama. Chaytataq karpankuq kasqanman apaspa chaypi tawqarqanku, Señor Diospa Josueta nisqanman hina. 9Josuepas Jordán mayu chawpipi chunka iskayniyoq rumita tawqallarqantaq Señor Diospa arcanta wantuq sacerdotekunaq sayasqan cheqaspi. Chay rumi tawqasqataq kashallaqpuni. 10Rimanakuy arcata wantuq sacerdotekunan Jordán mayu chawpipi sayaykurqanku, Josuewan Señor Diospa kamachisqanta Israel runakunaq lliwta ruwanankama. Llapallanmi ruwakurqan Moisespa Josueman kamachisqanman hina. Runakunataq usqhayllata chimparqorqanku. 11Llapanku mayuta chimparqoqtinkuñan sacerdotekunapas chimpamullarqankutaq Señor Diospa arcanta wantuykukuspa, hinaspataq runakunaq ñawpaqenman churaykurqanku. 12Moisespa kamachisqanman hinan Rubén ayllu, Gad ayllu, Manasés kuskan ayllu maqanakuqkunapas wakin Israel runakunaq ñawpaqenta rispa maqanantinkama chimparqanku. 13Llapankutaq yaqa tawa chunka waranqa hina Señor Diospa qayllanpi Jericó pampaman maqanakunankupaq chayarqanku. 14Chay p'unchaymi Señor Diosqa Josueta hatuncharqan Israel runakunaq qayllanpi, chaymi paykunaqa wañukapunankama respetarqanku, imaynan Moisestapas respetarqanku hinata. 15Chaymantataq Señor Diosqa Josueta nirqan: 16–Kamachikuy simi qelqayoq arcata wantuq sacerdotekunata kamachiy mayumanta lloqsimunankupaq, nispa. 17Josuetaq sacerdotekunata kamachirqan lloqsimunankupaq, 18paykunataq mayumanta lloqsimuspanku, chayllaraq ch'aki pampaman saruykuqtinku hina, mayuqa kaqta suchuripurqan chimpa-chimpantinta llimp'asparaq. 19Israel runakunaqa Jordán mayuta chimparqanku wata qallariy killaq chunkakaq p'unchayninpin, Gilgalpitaq karpakurqanku Jericó llaqtaq inti lloqsimuy ladonpi. 20Chaypin Josueqa Jordanmanta apasqanku chunka iskayniyoq rumikunata tawqaykurqan, 21Israel runakunatataq nirqan: –Qhepa p'unchayman wawaykichiskuna tapuspa: ¿Imapaqtaq chay rumikuna tawqasqari? niqtinkun, 22qankunaqa paykunaman willankichis: Ñoqaykun Jordán mayuta ch'akita chimpamurqayku. 23Diosniykichis Señor Diosmi mayuta ch'akichirqan chimpamunaykupaq, imaynan Puka Qochatapas ch'akichirqan chimpamunaykupaq hinata, nispaykichis. 24Señor Diosmi chaykunata ruwarqan tukuy-atiyniyoq kasqanta kay pachantinpi lliw llaqtakuna yachanankupaq, hinallataq qankunapas Diosninchis Señor Diosllatapuni yupaychanaykichispaq, nispa.


text: 1Waugui-panicuna, lapansita Santu Espíritu habilidäta gomashgansitami cananga musyasiyta munaycä. 2Musyayashgayquinöpis Jesucristuta manarä chasquicur gamcunaga mana tantyacuyashpayqui waquin runacunanömi ïdulucunata adorar cawayargayqui. 3Sayno cawarga Jesucristuta manami cäsucorgayquisu. Jesucristuta mana cäsucogcunaga manami mayganpis Santu Espirituta chasquicushgasu. Saynöpis Jesucristuta chasquicur maquincho cawagcunaga lapanmi Santu Espirituta chasquicuyash. 4Santu Espiritupitami waquin waugui-panicuna juc habilidäta chasquiyan y waquinnami juc habilidäta chasquiyan. Manami lapan waugui-panicuna say habilidälatasu Santu Espiritupita chasquiyan, sinöga waquin jucta chasquiyan y waquin juctana chasquiyan. 5Waquinninsi juc habilidäta chasquir y waquinninsi juc habilidäta chasquirpis lapansimi Señorninsi Jesucristuta maqui maqui sirviycansi. 6Saynölami waquinninsi juc habilidäta chasquishga y waquinninsi juc habilidäta chasquishgapis Tayta Diosninsi lapansita yanapämansi munashganta ruranansipä. 7Cada ünunsitami Santu Espíritu habilidäta gomansi jucninsi jucninsipis yanapänacunansipä. 8Waquin waugui-panicuna Santu Espiritupita habilidäta chasquiyan shumag tantyacurcur waquinta tantyasiyänanpämi. Y waquinnami Santu Espiritupita habilidäta chasquiyan yachacurcur waquin cagtapis yachasiyänanpä. 9Saynölami waquin cagpis Santu Espiritupita habilidäta chasquiyan Tayta Diosman shumag yäracur imatapis manacuyänanpä. Waquinnami habilidäta chasquiyan gueshyagcunata aliyäsiyänanpä. 10Waquinnami habilidäta chasquiyan Tayta Diosninsiman yäracur milagrucunata rurayänanpä y waquin cagnami habilidäta chasquiyan Jesucristupa wilacuyninta wilacuyänanpä. Saynölami waquinpis Santu Espiritupita habilidäta chasquiyan pipis lutanta yachaycäsishganta tantyacuyänanpä. Waquin cagnami habilidäta chasquiyan Santu Espíritu parlasiptin mana tantyashgan idiömacunacho parlayänanpä y waquinnami habilidäta chasquiyan pipis juc idiömapa parlaptin runacuna tantyayashgan idiömanchöna say parlashganta tantyasiyänanpä. 11Lapansitami Santu Espíritu quiquin munashganno jucno jucno habilidäta gomansi waugui-panicunata yanapänansipä. 12Musyansimi runapa ricrancuna, chancancuna y umanpis juc cuerpulacho cashganta. Saynölami Santu Espirituta chasquicushpansi lapansipis juclaylanöna caycansi. Sayno carnami Jesucristupa maquincho caycansi Israel runa carpis y mana Israel runa carpis, ashmay carpis y mana ashmay carpis. Jesucristupa maquincho carmi lapansipis Santu Espirituta chasquicushcansi. 14Runapa cuerpunchöga uman, chancan, maquin välinmi. 15Chaquipis ¿“Mana maqui carga manami cuerpupasu cä” nishganpitasurä välinmansu? 16Saynöla rinripis ¿“Mana nawi carga manami cuerpupasu cä” nishganpitasurä välinmansu? 17Cuerpunsi nawila captenga ¿imawanrä wiyashwan? Saynöpis cuerpunsi rinrila captenga ¿imawanrä mushcuytapis mayashwan? 18Tayta Diosninsi munashgannömi camamashcansi umansitapis, ricransicunatapis y chancansicunatapis. 19¡Imanörä cashwan cargan umalansi captin o chancalansi captenga! 20Asca parti carpis cuerpoga juclaylami caycan. 21Manami nawinsipis maquinsita ninmansu: “Manami gamta nistäsu.” Saynölami umansipis chaquinsita ninmansu: “Manami gamta nistäsu.” 22Saypa trucanga cuerpunsita Tayta Diosninsi camash más pishitöpay cagcunata y mana ricacag cagcunata más cuidanansipämi. Saymi pishitöpay captin nawinsita más cuidansi. Ricransita chancansita manami aläpa cäsupansisu. Sayno waquin cag particunata más cuidarpis manami yarpansisu mana väleg cashganta. Saynölami pengayninsitapis pipis mana ricananpä sapacunsi. Sapacurpis manami yarpansisu pengayninsi mana väleg cashgantaga. 25Sayno captenga pishi töpay captinpis mana pishi töpay captinpis, runa ricananpä captinpis o mana ricananpä captinpis cuerpunsicho cagcunata lapantami nistansi. 26Cuerpunsicho imalansipis nanaptenga laquicunsimi. Aliyarga cushicunsimi. 27Jesucristuta chasquicushgana carga cuerpo juclayla cashganno lapansimi juclaylano caycansi. 28Saymi Jesucristuman yäracogcunata Tayta Diosninsi waquinta churash apostolcuna cayänanpä, waquinta churash wilacuyninta wilacuyänanpä y waquintana churash yachasiyänanpä. Saynöpis waquinta churash milagrucunata rurayänanpä, waquinta churash gueshyagcunata aliyäsiyänanpä, waquinta churash muchogcunata yanapäyänanpä, waquinta churash shumag yäsicog cayänanpä y waquintanami churash mana tantyashgan idiömacunacho parlayänanpä. 29Manami lapantasu Tayta Diosninsi churash apóstol cayänanpä, ni wilacog cayänanpä, ni yachasicog cayänanpä, ni milagrucunata rurayänanpäpis. 30Saynöpis manami lapantasu Tayta Diosninsi churash gueshyagcunata aliyäsiyänanpä, ni mana tantyashgan idiömacunapa parlayänanpä, ni mana tantyashgan idiömapa parlashganta runacunata tantyasiyänanpäpis. Sayno caycaptenga ama laquicuyaysu Santu Espíritu goshushgayqui habilidä waquin waugui-panicunata goshgan habilidäno mana captin. 31Laquicuyänayquipa trucanga yarpachacuyay Tayta Diosman yäracog mayinsiwan cuyanacuyänayquipä. Cuyanacuyänayquipä cagpitami canan tantyasiyäshayqui.


text: 1Señor Diosníy, qanmi t'aqwiwankipas reqsiwankipas, 2qanmi tiyaykusqaytapas sayarisqaytapas yachanki, yuyaykusqaytapas karumantaraqmi sut'itapuni yachanki. 3Qanmi purinaytapas samarinaytapas yachanki, tukuy ima ruwasqaytapas qhawankin. 4Manaraq rimarishaqtiymi, Señor Diosníy, qanqa llapantaña yachanki. 5Tukuyneqmantan muyuykuwarqanki, makiykiwantaqmi waqaychawankipas. 6Chay yachayniykimanqa manan yuyayniy taripanchu, sinchi hatunmi, manan aypayta atinichu. 7¿Maymantaq Espirituykimanta risaq? ¿Maymantaq qayllaykimanta ayqesaq? 8Hanaq pachaman wichasaq chaypas, chaypin qanqa kashanki. Wañuy-pachaman uraykusaq chaypas, chayllapitaqmi qanqa kashanki. 9Inti lloqsimuyman phalasaq chaypas, inti haykuy lamar-qocha karu patapi tiyasaq chaypas, 10chaypipas makiykiqa pusawanqan, paña makiykiqa hap'ishallawanqan. 11Laqhayaqtaña pakaykuway niyman chaypas, laqhayaqqa astawanraqmi k'anchaykuwanqa, 12laqhayaqpas manan qanpaqqa laqhayaqchu, tutapas p'unchay hinan k'ancharin, k'anchaypas tutapas kaqllan qanpaqqa. 13Qanmi sonqo ruruyta ruwarqanki, qanmi mamaypa wiksanpi hank'ukunawan minichawarqanki. 14Ancha musphana ruwasqa kasqaymantan yupaychayki, utirayanapaqmi ruwasqaykikunaqa, allintapunin chaytaqa yachani. 15Cuerpoypa wiñasqantapas qanqa rikurqankin pakallapi kamasqa kashaqtiypas, hallp'aq sonqonpi sumaq minichasqa kashaqtiypas. 16Wiksallapiraq kashaqtiymi rikuwarqankiña. Hayk'a watachus kawsanaymi qelqaykipi qelqasqaña karqan, manaraq huk watallapas chayamushaqtin. 17Diosníy, ñoqapaqqa ancha chaniyoqmi yuyaykusqaykikunaqa, ancha askhallañan chaykunaqa. 18Chaykunata yupariyta munayman chaypas, aqomantapas aswan askharaqmi kanman. Rikch'arispaypas qanllawanpunin kashani. 19Diosníy, ¡maytan munayman millay runakunata wañuchinaykita! ¡Maytan munayman runa wañuchiqkuna ñoqamanta karunchakunanta! 20Paykunaqa millaytan qanmanta rimanku, awqaykikunan yanqapuni sutiykita hoqarinku. 21Señorníy, ¿manachu cheqnipakuqniykikunataqa cheqnikuyman? ¿Manachu awqaykikunataqa millakuyman? 22Sinchitapunin paykunataqa cheqnikuni, paykunataqa awqaykunata hinan rikuni. 23Diosníy, t'aqwiriway, sonqoyta reqsiykuway, allinta probaykuway, yuyaykuyniykunata reqsiykuy. 24Qhawariway, urmachiq ñanpipaschá purishani, wiñay ñanninta pusakuway.


text: 1Señor Diosmi nin: ¡Yaw, sacerdotekuna, kayta uyariychis! ¡Yaw, Israel llaqta, maki uyariychis! ¡Yaw, reypa ayllun kaqkuna, maki uyariychis! Qankunan juzgasqa kankichis, Mizpapin toqlla karqankichis, Tabor orqo patapin mast'asqa llika karqankichis, 2Sitim pampapi p'uytu t'oqoqmi karqankichis, chaymi llapaykichista ñoqa muchuchisqaykichis. 3Ñoqan Efraín runakunata allinta reqsini, Israel runakunataqa sut'itapunin rikuni. Arí, Efraintaq wasanchawan chayqa, Israelqa qhellichakapunmi, nispa. 4Millay ruwasqankun Diosman kutirikapunankupaq mana kacharinchu. Qhelli huchapi puriyman k'askakuspankun Señor Diosta mana reqsinkuchu. 5Israel runakunaq anchaykachayninkun paykuna contra sut'ita rimarin. Efraín runakunan huchallikusqallankupitaq misk'akunku, Judá runakunapas paykunallawantaqmi misk'akunku. 6Ovejakunantin wakakunantinmi Señor Diosta maskhaspa purinqaku, ichaqa manan payta tarinqakuchu, paykunamanta Señor Dios t'aqakapusqanrayku. 7Paykunaqa Señor Diostan qheparparinku q'aqa wawakunata churiyaspa, chaymi mosoq killa rikhurimuqtin, paykunaqa chakrakunantin ch'inyachisqa kanqaku. 8Gabaapi waqrata tocaychis, Ramapipas putututa waqachiychis, awqa-tinkuypaq wakichikunapaq Bet-avenpi qapariychis: ¡Benjamín ayllu makilla qhawakuychis! nispa. 9Efraín runakunaqa muchuchiy p'unchaypin ch'inyachisqa kanqaku, cheqaqpuni kanantan Israel ayllukunapi willani. 10Señor Diosmi nin: Judá suyu umallikunaqa qorpakunata wasapaqkuna hinan kanqaku. Paykunamanmi k'arak phiñakuyniyta unuta hina chayachimusaq. 11Efraín runakunan sarunchasqa kashanku, rimanakuyman hina chaskisqanku hallp'akunatan qechuchikapunku, yanqa dioskunata qatikuytapuni munasqankurayku. 12Ñoqan Efraín suyupaq thuta kuru hina kasaq, Judá suyupaqtaq tullu ismuy hina kasaq. 13Efraín runakunan onqosqa kasqankuta reparakushaspanku Asiria suyuta rirqanku, Judá runakunataq ismuripusqankuta reparakushaspanku hatun reyman yanapay mañakuqta kacharqanku. Chay reyqa manan qhaliyachiyta atisunkichischu, ismurisqaykichistapas manan hampiykuyta atisunkichischu. 14León hinan Efraín runakunaman phawaykusaq, uña león hinan Judá runakunaman phawaykusaq. Ñoqa kikiymi paykunata llik'irqarisaq, hinaspaymi ripusaq. Paykunatan achurikuspa aysarikusaq, manataqmi pipas kacharichiwanqachu. 15Hinaspan maychus tiyanayman kutipusaq huchankumanta muchuspa maskhawanankukama, llakipakuyninkupin maskhawanqaku, nispa.


text: 1Aman hallp'aykichispi ruwakunkichischu yanqa dioskunatapas, idolokunatapas, yupaychana saywa rumikunatapas, sumaqchasqa rumikunatapas chaykunaman k'umuykunaykichispaqqa. Ñoqaqa Diosniykichis Señor Diosmi kani. 2Samana p'unchayniykunata waqaychaychis, ñoqa yupaychana cheqastapas manchakuychistaq. Ñoqaqa Señor Diosmi kani. 3Unanchayniykunaman hinachus purinkichis, kamachikuyniykunatapas waqaychaspa hunt'ankichis chayqa, 4ñoqan tiemponpi parachimpusqaykichis, hinan hallp'aqa ruruchinqa, sach'akunapas rurunqa. 5Uvas pallanaykichis tiempopin trigota saruchishankichisraq, tarpunaykichis tiempopin uvastapas pallashankichisraq. Askha mikhunayoqmi kankichis, hallp'aykichispipas mana llakipakuspan tiyankichis. 6Ñoqataq chay suyupi sumaqta kawsachisqaykichis, hinan mana piqpa manchachisqan puñunkichis. Suyuykichismanta phiña animaltapas karunchasaqmi, manataqmi suyuykichispi hatun maqanakuy kanqachu. 7Awqaykichistan qatinkichis, espadawanmi wañuchinkichis. 8Qankunaqa phisqallan pachakta qatinkichis, pachaktaq chunka waranqata, hinaspa awqaykichiskunata espadawan wañuchinkichis. 9Ñoqan sumaqta qhawarimusqaykichis, mirachisqaykichismi, askhayachisqaykichismi, qankunawan rimanakusqaytan hunt'asaq. 10Pasaq wata mikhuyta mikhushaspaykichismi mosoq mikhuyta taqenaykichispaq chay taqeta qasichinkichis. 11Qankuna ukhupin tiyasaq, manataqmi cheqnikusqaykichischu. 12Qankunawantaqmi kasaqpas. Diosniykichismi kasaq, qankunataq llaqtay kankichis. 13Ñoqaqa Diosniykichis Señor Diosmi kani, Egipto suyumantan horqomurqaykichis ama paykunaq kamachin kanaykichispaq. Kamachiqniykichiskunamantan kacharichimurqaykichis, hinaspan mana manchasqatachu purichirqaykichis. 14Ichaqa qankunachus llapa kamachikusqay simikunata mana uyarinkichischu, mana kasukunkichischu chayqa, 15rimanakusqaytapas p'akispa, tukuy chay kamachikuyniykunata mana hunt'ankichischu, unanchayniykunatapas qhawarparinkichis, chaninchasqay simikunatapas pisicharparinkichis chayqa, 16ñoqapas kaytan ruwallasqaykichistaq: Q'aqchasqaykichismi, hap'ichisqaykichismi tisis onqoywan, fiebre onqoypiwan. Ñawiykichispas ñawsayanqan, kallpaykichispas pisiyanqan. Yanqan muhuykichista tarpunkichis, awqaykichiskunan chayta mikhunqa. 17Qankuna contran sayarisaq, hinan awqaykichiskuna atipasunkichis. Cheqnikuqniykichiskunan munaychakusunkichis, mana pipas qatishasuqtiykichismi ayqekunkichis. 18Manataq chaykunawanpas uyariwankichischu chayqa, huchaykichiskunamantaqa qanchis kutitawanraqmi muchuchisqaykichis. 19Chinkachisaqmi sinchi anchaykachayniykichista. Manapunin parapas paramunqachu, hallp'aykichispas ch'akillañan kanqa. 20Yanqapaqmi llank'ankichis, chakraykichisqa manan rurunqachu, chakraykichispi sach'akunapas manan rurunqachu. 21Manataqchus kasuwankichis, manataqchus uyariwaytapas munankichis chayqa, huchaykichisman hinan ñoqaqa qanchis kutitawanraq muchuchisqaykichis. 22Phiña animalkunatapas kachamullasqaykichistaqmi wawaykichista qechunasuykichispaq, uywaykichistapas wañurqarichinanpaq, pisiyachinasuykichispaq ima. Chhaynapin ñanniykichiskunapipas manaña pipas purinqachu. 23Chaykunawanpas manataq kutirikamuwankichischu, aswanpas contrallaypunitaq kashankichis chayqa, 24ñoqapas contraykichismi sayarisaq, hinaspan huchaykichismanta qanchis kutitawanraq ñoqa kikiy muchuchisqaykichis. 25Rimanakusqayta mana kasusqaykichismantan awqa-tinkuyta chayachimusqaykichis. Llaqtaykichis ukhupichus pakakunkichis chayqa, ñoqan qankuna ukhupi onqoyta rikhurichisaq, awqaykichismanpas hap'iykachisqan kankichis. 26Mikhunata qechupuqtiyqa, chunka warmikunan ch'ulla hornollapi llapaykichispaq t'antata masanqaku, hinaspanmi huk khamuyllataña llapaykichispaq aypachisunkichis, mikhuspaykichistaq mana saksankichischu. 27Chaywanpas manachus uyariwankichis, aswanpas awqayraq kankichis chayqa, 28ñoqan k'arak phiñasqa qankuna contra sayarisaq, hinaspan huchaykichismanta qanchis kutitawanraq ñoqa kikiy muchuchisqaykichis. 29Churiykichispa ususiykichispa aychantan mikhunkichis. 30Orqopi yupaychanaykichistan thunisaq, incienso q'apachina altarniykichistan ñut'usaq, ayaykichistan mana kawsaq idoloykichiskunaman tawqaykusaq, ñoqa kikiymi millakusqaykichis. 31Llaqtaykichiskunatan raqayman tukuchisaq, yupaychanaykichis cheqaskunatan purunyachipusaq, manañataqmi sumaq q'apashaq sacrificioykichistapas chaskisaqchu. 32Hallp'aykichistapas purunyachisaqmi, hinan chaypi tiyaq awqaykichiskunaqa chaymanta utirayanqaku. 33Awqa-tinkuywanmi muchuchisqaykichis, hinantin suyukunamanmi ch'eqechisqaykichis, hallp'aykichistaq purunyachisqa kapunqa, llaqtaykichispas raqay-raqaymi qhepanqa. 34Hinaqtinmi llapa purunyachisqa kasqan p'unchaykunapi hallp'aqa samana p'unchayninkunata samakapunqa, awqaykichiskunaq hallp'anpi kashanaykichiskama. 35Tukuy purunyachisqa kasqan tiempopin hallp'aqa samanqa chaypi tiyashaqtiykichis p'unchaykunapi mana samasqanmanta. 36Qankunamanta puchuq runakunatataq awqaykichispa suyunpi sonqonkuta manchapachisaq, urmaykuq raphiq “chhaq” nisqallanmi paykunataqa qatirinqa, chaymi awqa-tinkuymanta ayqekuq hina ayqespa mana pipas qatishaqtin kumpakunqaku. 37Awqa-tinkuypipas kashankuman hinan mana pipas paykunata qatishaqtin sarunakunqaku. Manataqmi awqaykichiskunawan maqanakuyta atinkichischu. 38Wak suyukuna ukhupin wañunkichis, awqaykichiskunaq suyunpitaq tukukunkichis. 39Puchuqniykichistaq awqaykichiskunaq hallp'anpi huchallikusqankumanta tayta-mamankuq huchallikusqanmantawan pisipapunqaku. 40Hinan contrayta huchallikusqankutapas tayta-mamankuq huchallikusqantapas cheqnikuwasqankutapas reqsikuspa willakunqaku. 41Chay hinata huchallikuqtinkun paykunataqa cheqnikurqani, hinaspan awqankuq suyunman paykunata apachirqani. Chaykunawanchus chay rumi sonqokuna k'umuykukunqaku, huchallikusqankutapas reqsikunqaku chayqa, 42ñoqan Jacobwan rimanakusqaytapas, Isaacwan rimanakusqaytapas, Abrahamwan rimanakusqaytapas yuyarisaq, hallp'ankutapas yuyarillasaqtaq. 43Ichaqa hallp'ankutan saqepunqaku, chaymi ch'inta saqepuqtinku samana p'unchayninkunapi hallp'aqa samakunqa. Paykunaqa huchallikusqankumantan muchuchisqa kanqaku kamachikuyniykunata pisicharparisqankurayku, unanchayniy simikunatapas mana munasqankurayku. 44Chaypas awqankuq hallp'anpi kashaqtinkupas manan ñoqaqa paykunata wikch'usaqchu, hinaña paykunata cheqnikusaq chaypas, manan pasaqtachu ch'usaqyachisaq, paykunawan rimanakusqaytapas manan yanqayachisaqchu. Ñoqaqa Diosninku Señor Diosmi kani. 45Aswanpas paykunataqa uyarisaqmi ñawpa taytankuwan rimanakusqayrayku, paykunatan suyukunaq rikushasqan Egipto suyumanta horqomurqani Diosninku kanaypaq. Ñoqaqa Señor Diosmi kani, nispa. 46Chay unanchay simikunatan, kamachikuykunatan, yachachikuy simikunatawan Señor Diosqa Israel runakunapaq Sinaí orqopi Moiseswan churachirqan.


text: 1Chay walantin simänap allaycuyninćhümi wäla-wälalla chay walmicunaca juc walmicunallawan liculcäla chay lluy alistapäcuśhan pirfümicunäta apaculcul. 2Chayman ćhäpäcunanpämi chay maćhayta wićhaśhan lumica aśhüchisha cayäñä. 3Chayman yaycapäcunanpämi ayaca manaña cañächu. 4Jinaptinmi “¿Imanäluntan?” nil śhäcuyllaman camäśha cayalcaptin ishcay wayapacuna chipipicyayä müdanayü-cama lädunćhu licalïlun. 5Chaymi walmicunaca manchalicucuyalcal pampäcama cärantapis ćhulälälila. Chay nunacunäñatacmi: “¿Cawsayäcätachun cay wañücunap canancäćhu ashiyalcanquiman? 6Manam cayćhüchu, sinu'a cawsayanmi. Yalpapäcuy Galilea malcäćhu cayal: 7‘Juyu nunacunap maquinman ćhaycachimaptinmi chacatal wañuchipäman'a. Chaynapämaptinpis quimsa muyunpïtá caśhanmi cawsamuśhä’ nil nishancäta” nin. 8Niptinmi paycuna chaypun nishanta yalpaćhacälälila. 9Jinalculmi cuticalcämula Jesuspa ćhunca jucniyu yaćhapacünincunactawan chayćhu cä juccunätapis caycunapi willaycunanpä. 10(Cay willacü walmicunämi capäcula Magdalapi Maria, Juana, Jacobop maman Mariapis. Chaynütacmi juc liwshï walmicunäpis chay willacuyta willaycula.) 11Chaynu willapäcuptinmi “Muspayalcanćha” nil mana quirïtuculcälachu. 12Chaynu nilculmi Jesus chutaläśhancäman Pedro wayra-wayra pasacula. Ćhaycul licaycunanpämi pitwishan säbanacunallanña lawalayäñä. Chayćhümi licapayllaman camäśha wasinta cuticamun. 13Chay muyunñatacmi ishcay yaćhapacünincuna Emaus malcäta liyalcäla. (Cay malca Jerusalenpïta ćhawpi muyun lina caminućhülämi cala.) 14Chaynu liyalcalmi chayćhu imapis pasaśhanpi limaśhtin liyalcäla. 15Chayćhümi Jesus lädunćhu licalilcul paycunawan lila. 16Chaynu lädunta liyaptinpis chay ishcay nunacá manam lisipäculachu Jesus caśhanta juctanu ñawin licaptin. 17Chayćhümi tapula: “¿Imapïtam sumayalcächinqui?” nil. Niptinmi sumä llaquisha-cama śhaycacaycälil 18Cleopas nishan nila: “Jerusalenpi śhayämul ¿imanuypatan ampá mana yaćhanquimanchu cay muyuncunaćhu ima pasaśhantapis?” nil. 19Niptinmi: “¿Imatan pasälun?” nila. Niptinmi nipäcula: “Nazaret malcäpi Jesuspi-ari. Pay'a Diospi willacünin calmi tumshumanpis yaycüta yaćhachicula. Paytam Diospis ñatac lluy nunacunapis allinpa licapäcula. 20Chaymi ya'acuna paypi niyalcälá: ‘Paymi rasunpapis cay Israel nasyunninchicta Salbacüca can'a’ nil. Chaynu cayaptinpis puydï sasirdüticunäwan puydïninchiccunam lluy chacatal wañuchipäcunanpä ćhulaycülun. Chay pasaśhancuna quimsa muyunñam cayan. 22Ñatac ya'acunawan cä walmicunämi canan willaycäliman mana quirinaśhta. Cay wälalla paycunash Jesus chutaläśhancäman lipäcula. 23Chayćhu yaycunanpäshi ayaca mana cañächu. Jinaptinshi chay-lädunćhu anjilcuna licalilcul ‘Jesus cawsayanmi’ nin. Lluy caycunapi willacuśhtinmi ya'acunamanpis ćhälälimun. 24Chaynu willaycälimaptinmi ya'awan cäcunäpi waquinnin'a licamü lipäcula. Chayshi paycunapis walmicunaca nishantanuy talïlälin. Jesus'a rasunpa manash cañächu” nipäcula. 25Niptinmi Jesus nila: “Caycunapi ¿imaycamaćh mana tantiapäcunquichu? ¿Imayñaćh amcuna chalapaculcanquiman Diospi willacünincuna caycunapi nishanta? 26Caćhamuśhan Salbacüca altuman juluśha cananpä lluy caycunalämi puntacta pasanan cala. Chaynütam niyan Diospa limayninćhüpis” nila. Nilculmi Moises isquirbishanpa allaycuyninpïta aśhta Diospa willacünincuna isquirbishanpa camacaynincama manyapi paypi lluy willapäla. 28Chay Emaus lishan malcäta ćhaycuyaptinmi Jesus ñawpacun pasacünu. 29Jinaptinmi aspicalpuyaptin: “Anchap tardiñam cacuyan. Cayllaćhüña quïdacuśhun” nipäcula. Chayćhümi Jesuswan quimsan jamapacü juc wasiyüman yaycapäcula. 30Chayćhümi sinapäcunanpä mïsaćhu cayalcäla. Jinaptinmi chayćhu tantäta Jesus apticulcul Diosta anradisicuycul partilcul paycunacta uycula. 31Chay uycuśhan ürallam paycunap ñawincuna juclla quićhacacünuy cälun. Jinaptinmi Jesus caśhanta lisïlälin, ñatac Jesus'a jucllash chincacuñä. 32Chayćhümi pulan ninaculcäla: “Paypa shimin calćhá śhun'ulläta achicyalcachimäla chay caminüćhu paypi willamaptinchic” nil. 33Chay ninaculculmi caśhan chay üralla Jerusalenta cuticalcämula. Chayćhümi talïlälin ćhunca jucniyu Jesuspa yaćhapacünincunactawan juccunactapis. 34Chay ćhäläliptinmi chayćhu cäcunäpis: “Aw, rasunpa Jesusninchic cawsayanmi. Simonpis licälunshi” nipäcula. 35Niptinmi paycunapis chay caminućhu ima pasaśhantapis, ñatac Jesus tantacta partïluptin lisïlälishantapis willapäcula. 36Lluy caycunapi limay-limay cayalcaptinmi Jesus paycunap ćhawpinćhu licalïlun: “¿Allinllachun? Jawcaña capäcuy” nil. 37Nilcul licalïluptinmi chucchucuyalcan “¡Almamá!” nil. 38Niptinmi Jesus: “¿Imactamá manchacalcämanqui? Manam almachu cá. Ama ishcayyapäcuychu. 39Licay ćhaquïta maquïta. Ya'a quiquïmi cayá. Canan aśhuycamul licaycul chalaycälimay tulluyu aychayu caśhäta yaćhalpälinayquipä. Almacuná manamá aychayüchu nï tulluyüchu” nila. 40Cay nilculmi maquinta ćhaquinta licachila. 41Niptinmi llapanpis muspayninćhünu licalilcul cushishanuy cayalcalpis manam “Aw, paymá” nil nipäculachu. Chaynu cayalcaptinmi “¿Manachun imallayquipis can micunäpä?” nila. 42Chay mañaptinmi partin challwa ancayta uycälila. 43Jinaptinmi ćhasquilcul paycunap ñawquin micula. 44Chayćhümi nila: “¿Manachun amcunawan cayal cayta nipäculac jinantin Diospa shiminćhu ya'api limaśhanca lluy lulacacunanta?” nil. 45Nilcul lluyta tantialcachilmi nila: 46“Diospa shiminmi willamanchic Salbacücäta wañulcachiptin quimsa muyunpïtá caśhan śhalcamunanta. Chay nishannuy lluy pasaśhantam amcuna ñawiquiwan licapäculanqui. Chayurá canan amcuna willaculcänayquim Jerusalen malcäpi allacuycul aśhta maycamapis: ‘Diosman cuticamuy. Juchayquicunacta Jesusmi pampachaśhunqui’ nil. 49Ñatac chaypá Taytá limalicuśhan Chuya Ispirituntalämi amcunaman caćhamuśhä. Chaypämi altu sïlupi juc jatun munay ćhämuśhunayquicama cay Jerusalenćhu capäcuchcanqui” nila. 50Chaycunacta lluy limapalculmi juc-punćhu'a Betania malcäman llapantapis puśhala. Chayćhümi paycuna allin capäcunanpä Taytanta ruygacula. 51Chaynu ruygacuyalmi quiquillan pallacaculcul sïlüman chincacuycula. 52Chayćhu alawapäcuśhanpïñatacmi cushisha-camaña Jerusalenta cuticalcämula. 53Jinalmi muyun-muyunpis Diospa chuya wasinćhu payta alawapäcula.


text: 1Chaymanta samana diya kayantin pakariykaptin Mariya Magdalena suknin Mariyawan rirkansapa chay machayta kawak. 2Chay warmikuna chayaptinkuna allpa sukaman kuyurkan. Tata Diospa angelnin sielumanta urayamushpa chay machaypa wichkanan rumita suchuchirkan. Ashuchishpana sawanpi tiyarirkan. 3Chay angelka sukaman llipyak likidu karkan. Tukuy llachapan nieveshina yurak likidu karkan. 4Chay angelta kawashpankuna chay kuydakuk soldadukuna manchakuywan chukchukushpankuna wañudushina urmarkansapa. 5Chaypina chay angelka chay ishkantin warmikunata willarkansapa: —Ama manchakuychichu. Ñuka yachani chakatadu kashka Jesusta maskaykanaykichita. 6Payka mananami kaypinachu. Rimashkanshina ñami kawsamushkana. Mash shamuychi kawak maypicha churashkankunata. 7Chaymanta utkakushpaykichi rillaychi kawsamushkanta disipulunkunata willak. Galilea partiman manara riptikichira payka rinka. Kankunapish rillaychi chaypi kawanaykichipa. Chayllatami willashkaykichi. 8Chaypina chay ishkay warmikunaka manchakushpapish sukaman kushikurkansapa. Kushikushpa kallparkansapa Jesuspa disipulunkunata willak. 9Chashna riykaptinkunana Jesuska chay warmikunapi rikurishpa rimachirkansapa. Chaypina paykunaka Jesusta ladunchashpa kumurayashpankuna chakinta abrasashpa sukaman kuyarkansapa. 10Chaypina Jesuska willarkansapa: —¡Ama manchakuychichu! Kunanlla rillaychi wawkinikunata willak Galilea partiman rinankunapa. Chaypimi kawawankasapa. 11Chaymanta chay warmikuna Jerusalen llaktaman riykaptinkuna chay kuydak soldadukunapish chaypi chayarkansapa. Paykunaka kamachikuk saserdotekunata willarkansapa tukuy kawashkankunata. 12Chaypina chay kamachikukkuna rirkansapa judiyukunapa ansianunkunawan parlanankunapa imatami rurankasapa nishpa. Parlashkankunawasha chay soldadukunata aypa kullkita pagararkansapa. 13Pagarashpa willarkansapa: —Kankuna tukuy pita willanaykichi tiyan tutapi puñuykaptikichi Jesuspa disipulunkuna kuerpunta suwashkankunata. 14Chashna rimaptikichi ichará Pilato rimashkaykichita yachanka. Chaypina kastigashunayaptikichi ñukaykuna willashasapa ama nimata rurashunaykichipa. 15Llullakuyta almitishpankuna chay soldadukunaka aypa kullkita chaskirkansapa. Chaymanta chay parlashkankunata famakurkansapa. Chayrayku kunankaman judiyu runakuna rimansapa disipulunkuna Jesuspa kuerpunta suwashkankunata. 16Chaymanta ñukaykuna chunka suk disipulunkuna Galilea partiman Jesus rimashkan urkuman rirkanisapa. 17Chaypi chayashpaynikuna Jesusta kawarkanisapa. Payta kawashpa kuyarkanisapa. Sukkuna yuyayninikunapi rimarkanisapa: “Ichará mana paychu” nishpa. 18Chaypina Jesuska ladunchawashpankuna willawarkansapa: —Tata Dioska churawashka sielupi allpapi kamachikunaynipa. 19Chayrayku rillaychi tukuy allpapi kawsak runakunata yachachik paykunapish disipuluynikuna kanankunapa. Chaymanta ñukata kreyiwak runakunata bawtisaychi Tata Diospa shutinpi ñukapa shutinipi Tata Diospa Espiritunpa shutinpi. 20Chay kreyiwak runakunata tukuy yachachishkaynikunata yachachiychi paykunapish allita kasuwanankunapa. Ñuka tukuy diya kankunawan kasha kay allpa kullunan diyakaman.


text: 1Wamracuna, Tayta Jesúspa maquinçhu cawaycar, mamayqui-taytayquita wiyacunquiman. Wiyacunayqui camacan. 2Runacuna alli cawananta munar, Tayta Diosninchipis auniran: Mamayqui-taytayquita alli ricanquiman. 3Chayrämi chachayashayquicaman cushi-cushilla cawanquipaj nir. 4Taytacuna, jamcunapis wamrayquicunata ama jagayächinquimanchu. Manchäga Tayta Diosninchipa shiminta wiyacunanpaj alli shimillayquipa piñacunquiman. 5Mandu-rurajcuna, jamcunapis llapan shunguyquiwan patrunniquita wiyacunquiman. Sumaj manchapacunquiman. Washäcuj Jesúspa shiminta ruraycashayqui-jina patrunniquipa shimintapis ruranquiman. 6Mana ricashuptiquipis, sumaj arunquiman. Washäcuj Jesúspa maquinçhu cawaycar, patrunniquita sumaj wiyacunquiman. Sumaj arurga, patrunniquipa shungunmanpis, Tayta Diosninchipa shungunmanpis tincunqui. 7Patrunniqui mandashuptiqui, wiyacunquiman. Cushi-cushilla arunquiman Tayta Diosninchipa ricay ñawinçhu alli llucshinayquipaj. Runacunapa ricay ñawillançhu ama aruj-tucunquimanchu. 8Mandu-rurajtapis, mana mandu-rurajtapis alli cawayman Tayta Diosninchi çhuranga imatapis allita rurashanpita. 9Patruncuna, jamcunapis mandu-rurajniquita alli ricanquiman. Ullgüparcur-ullgüparcur ama aruchinquimanchu. Mandu-rurajcunapis, patruncunapis Tayta Diosninchipa maquinçhu cawanchi. Payga llapanchita llaquipämanchi; mana ricsish-ricsishllatachu. 10Irmänucuna, mä, wiyamay. Quiquillayquipita ama alli-tucunquimanchu. Manchäga Tayta Jesúspa maquillançhu cawanquiman. Payga sumaj munayniyuj yanapäshunayquipaj. 11Tayta Diosninchita sumaj wiyacushun. Paymi supaypa maquinpita washämäshun. Tayta Diosninchipa maquinçhu puriptinchi, juchaman mana jançhamäshunchu. 12Nuwanchita mana runa-masinchichu chiquimanchi; manchäga quiquin supay. Payga, shapshicu-masincuna-ima, jircacuna-ima munan maquinçhu cawananchita. 13Chaymi Tayta Diosninchipa maquillançhu cawashun. Supay içhipuyta munamaptinchisi, juchaman jançhayta munamaptinchisi, içhipunanchipaj Tayta Diosninchi yanapämäshun. Içhipurpis, Tayta Diosninchipa maquillançhu cawashun. Shungun munashallanta rurashun. 14Tayta Diosninchipa maquinçhu cawar, shimintapis llapan shungunchiwan çhasquicushun. Shungun munashallanta rurashun. 15Imay-imaypis Jesúspa alli willapanta willapäcur purishun: Allilla cawachimäshun nir. 16Ima captinpis, llapan shungunchiwan Jesúsman yupachicushun. Chaura supay mana juchaman jançhamäshunchu. 17Tayta Jesús washämashanchita ama jungashunchu. Tayta Diosninchipa shimintapis wiyacushun. Shiminta wiyacuptinchi, supayta içhipunanchipäpis Espíritu Santu sumaj yanapämäshun. 18Imaypis Tayta Diosninchita mañacuycar cawashuwan. Mañacunanchipäga Espíritu Santuwanmi Tayta Diosninchi yanapämäshun. Llutalla ama cawashunchu. Manchäga irmänunchicunapäpis mañacuycar cawashun. 19Nuwapäpis Tayta Diosninchita mañacunqui, ari. Alli willapanta willacuptï, yanapämächun. Washämänanchi-raycur Jesús shamusha nir shungun yarpashanta musyachicuptïpis, yanapämänanpaj mañacunqui. 20Nuwata jäpa runacunata willapänäpaj Tayta Diosninchi caçhamasha. Chaypita runacuna wiçhgaraycächiman. Chaymi mana manchacullar willapäcunäpaj mañacunqui. 21Yaçhänacushanchi irmänu Tíquico shamur, imanuy juyashätapis, ima-imata rurashätapis willashunquipaj. Jesúspa shiminta willapäcuptï, paymi sumaj yanapämasha. 22Chaymi shacyächishunayquipaj, imanuy juyashätapis willashunayquipaj caçhaycämü. 23Tayta Diosninchipis, Tayta Jesucristupis llapaniquita yanapayculläshunqui, ari. Shiminta çhasquicush caycar, payllaman yupachicunquiman. Irmänu-purasi llaquipänacärinquiman. Allilla cawanquiman. 24Taytanchi Jesucristuman llapan shunguyquiwan yupachicuptiqui, llaquipäshushpayqui Tayta Diosninchi sumaj yanapayculläshunqui. Chayllana.


text: 1¡Señor Diosmi kamachikushan! Llaqtakuna khatatatachun. Payqa querubinkuna patapin tiyashan, hallp'a pacha kuyurichun. 2Sión orqopi Señor Diosqa Ancha Hatunmi, tukuy suyukunatan kamachishan. 3Hatun manchana sutinta yupaychachunku. ¡Payqa ch'uyan! 4Qanmi atiyniyoq reyqa kanki, chaninchayta munakuqmi kanki, qanmi kuskachayta paqarichirqanki, qanmi Jacobpa wawankuna ukhupi kuskacharqanki, chanincharqanki. 5¡Diosninchis Señor Diosta hatunchaychis, ñawpaqenman k'umuykukuychis! ¡Payqa ch'uyan! 6Moiseswan Aaronwanmi sacerdotenkuna karqan, Samuelmi Señor Diosmanta mañakuq karqan. Señor Diosmanmi waqyakuqku, paytaq paykunata uyarimuq. 7Sayashaq phuyu ukhumantan Diosqa paykunaman rimaq, paykunataq kamachikusqankunatapas hunt'aqku, paykunaman qosqan kamachikuy simitapas kasuqku. 8Diosniyku, Señor Dios, qanmi paykunata uyarimuq kanki. Huchanku pampachaykuq Diosmi kanki, ichaqa huchallikusqankumantapas muchuchiqmi kanki. 9Diosninchis Señor Diosta hatunchaychis, ch'uya orqonman k'umuykukuychis. ¡Señor Diosninchisqa ch'uyan!


text: 1Chab'iraj taq i hat ixoq aj Samaria, je' taq akab' ixoq wakax wilkeeb' Basán inaq'uch taq i chib'ih keh i neb'aa', i nayeew taq panti' k'axik i ma' xta wilik keh. Eh inataq'aaj taq ab'ahiil chuk'amariik i k'ah laj ha', reh chi naawuk'ej taq. 2Re' QaJaaw Dios xuq'or i korik ruuk' i rusantohiil, je' wili xuq'or: Eh je' naa ruuk' i lok lok laj ch'ihch' naa taq kaat nuk'amam reje je' rukab' noq inehteesjik i kar panha' ruuk' i k'isa lok lok laj ch'ihch'. Je' wo' re' i naa nub'anam keh taq awak'uun awixq'uun. 3Eh naa kehteesjiik reje chupaam i paat inki a'n wii' taaq'anik naakimolom chi elik, ar naa kikutum reje kiib' chinaah i yuuq' Hermón, inki. 4Hiy taq ar Bet-el, eh Gilgal cha a'n taq i mahk, cha a'n taq aq'et wachiil, hiy taq chak'at mayiij eqal eqal chikiwach i tiyoox pantaq wahq'eq, chak'am taq reje i ru lajeeb' sentabohiil i jinaj ketzal chi roox q'iij. 5Hiy taq chayeew chi amayiij i kaxlanwi'k kojooj ch'amb'esb'al reh eh cha q'or rib'iral xa aha' yuuq' nik' nimaal taq amayiij xayeew, ruum je' taq re' imponik chawach i hat taq aj Israel, inki i Dios. 6Re' hin xat nuyeew taq chi kuyariik awa' ahaa' chupaam taq aatinamiit, eh xnuyeew wo' i wi'jaleel chupaam taqe i kok' tinamit. Eh re' taq i hat ni xata ruum i re' xat chalik wo' chik taq wuuk', inki i QaJaaw Dios. 7Eh ma' xnuyeew ta chik i jab' chuwach ixib' poh, re' noq komajaa' taq inasik' i wach atik. Wilik i tinamit xnuyeew wii' i jab', eh wilik i tinamit ma' xnuyeew ta wii' i jab'. Wilik xub'an wii' i jab', eh wilik i xi chiqik ruum ma' xub'an ta chik i jab'. 8Re' taqe i tinamit xak'ul chik kiooj pantaq tokoom tinamit chi rusik'ariik kihaa', ruum i kichiqchi'iil. Eh re' taq i hat ni xata ruum taqe re' xat sutinik wo' chik taq wuuk', inki i Dios. 9Eh xnuyeew wo' itz'a' laj teew taq cha naah, ruum i re' xi chiqik taq atik wilkeeb' taq panakoraal, xnuchiqsaj wo' taq aa-uuva. Eh re' taqe i nimaq chili'l xkik'ux taq i xaq aa-higo je' wo' hoq i xaq taq aa-olivo. Eh re' taq i hat ni xata ruum taqe re' xat sutinik wo' chik taq cho wuuk', inki i Dios. 10Eh je' wili i xuq'or: Re' hin xnuyeew taq cha naah i ti' k'axik je' rukab' i xnuyeew chikinaah i aj Egipto. Xnukansaj taq awak'uun panq'aq'inik, eh chi xq'ucharik i kikawayu reh q'aq'inik kuum i aj ixowaal. Eh xkik'raaj ruchuhkiil taqe i kamnaq chupaam i kiye'aab'. Eh re' taq i hat ni xata ruum taqe re' xintohq'ik wo' chik taq animam, inki i Dios. 11Re' hin wilik wo' naq i xnusach kiwach taq chaxilak ruuk' i ti' k'axik, je' rukab' noq xnusach kiwach i tinamit Sodoma, i Gomorra. Re' taq i hat xa je' chik rukab' noq inehteesjik iloq i ju'sii' wach q'aaq' noq xako'leej taq awiib'. Eh ni xata ruum taqe re' xat sutinik wo' chik taq wuuk'. 12Re' hin naa taq kaat nuye'em chutojariik riij taq ayiib' wach na'ojb'al i na a'n re' taq i hat, hat taq aj Israel, cha yejaa' taq awiib' chi nuk'ulariik, ruum re' hin naa nuq'atwiik i q'orik taq cha naah, inki. 13Re' i QaJaaw wili xyej-anik reh taqe inajt kinaah yuuq', re' reh xtz'uhkrisanik cho reh i teew, re' reh inye'wik chi naab'jik reh i winaq chib'ih jariik i naa rub'anam. Eh re' reh insutinik reh chi q'equm i saqum, eh re' reh xa aha' wilik chinaah chu'nchel i wach ak'al. Re' Dios nim rajaawriik,


text: 1Timoteo, waugui-panicunata shacyäsinqui Tayta Diosninsita agradëcicur lapan runacunapä imaypis manacuyänanpä. 2Saynöpis Tayta Diosninsita manacuyäsun nación mandag reycuna y waquin autoridäcunapis ali mandayänanpä. Ali mandayänanpä Tayta Diosninsi yanapaptinmi nogansipis tranquïlo cawar Tayta Diosninsi munashganno cawashunpä. 3Lapan runacunapä Tayta Diosta manacorga pay munashgannömi manacuycansi. 4Payga munan lapan runacuna, ali wilacuyninta chasquicur, salvash cayänantami. 5Paypa wilacuynenga caynömi nican: Pï-maypäpis juclaylami Tayta Diosninsega. Saynöpis Tayta Dioswan ali cawanansipä juc runalami salvamagninsi. Say salvamagninsi runaga Jesucristumi caycan. 6Paymi wanush lapan runacunata Tayta Diosninsi perdonar salvananpä. Sayno salvacog cashgantaga may-saychöpis wilacuycäyanmi. 7Say wilacuyta wilacunäpämi Tayta Diosninsi churamash. Saymi apostolnin car may-saychöpis mana Israel runacunata ali wilacuyninta yachaycäsë. 8May-saychöpis shuntacäyashgancho Tayta Diosta manacuyänanpäga wauguicuna manami piwanpis rimanacuyashgasu cayanman ni pitapis nanaparaycäyanmansu. 9Warmicunapis pengacuypäga ama jaticuyäsunsu. Saynöpis ama yarpachacuyäsunsu agsanta aläpa alsacuyänanpä ni aläpa adornacuyänanpäpis. 10Fïnu mödanalapä yarpachacuyänanpa trucanga Dios munashganno alicunata rurar cawayänanpä yarpachacuyäsun. 11Iglesiacho yachasiyashganta warmicuna upälala chasquicuyäsun. 12Musyashgansinöpis Adanta camarcurrämi Evata Tayta Diosninsi camargan. Saynöpis manami Adantasu Satanás engañargan Tayta Diosninsi mandashgancunata mana cäsucunanpä, sinöga Evatami. Saymi shuntacäyashgancho warmicuna olgucunata yachasiyanmansu ni mandayanmanpissu. 15Sayno cananpa trucanga warmicuna wawancunata shumag ashmayäsun. Nircur Tayta Diosninsiman yäracur pï-maywanpis cuyanacur cawayäsun. Sayno cawarga salvacuyangami.


text: 1Wawqekuna, kurajkuna ima, kay ñawpaqeykichejpi kutichikusqayta uyariwaychej, nispa. 2Hebreo parlaypi Pablota parlajta uyarispa, astawan ch'inyarqanku. Pablotaj nerqa: 3Noqa judío kani. Ciliciapi kaj Tarso llajtapi nacekorqani. Kay Jerusalén llajtapi wiñakorqani, yachachejniytaj Gamaliel karqa. Ñawpa tataspa tukuy kamachisqankuta allintapuni yachachiwarqanku, noqataj tukuy sonqowan Diospa leyninta junt'arqani, imaynatachus qankunapis kunan ruwashankichej, ajinata. 4Ñawpajtaqa wañurachiyta munaspa, qhatiykachaj kani kay Mosoj Ñampi purejkunata. Qharista, ajinallatataj warmistapis carcelman wisq'arachej kani. 5Kuraj kaj sacerdotepis, chantá kurajkunantin willasunkichejman mana llullakusqayta. Paykunamanta qochikorqani cartasta Damascopi kaj judío masisninchejman apanaypaj, chaypi kajkunatapis presochaspa, Jerusalenman maki watasqasta apamuspa castigachinaypaj. 6Damascoman qayllaykushajtiyku, chawpi p'unchayta, ujllata janaj pachamanta uj jatun k'anchay muyuykuwarqa. 7Pampapi urmasqa rikhurispa, uyarerqani nimuwajta: Saulo, Saulo. Imaraykutaj Noqata qhatiykachashawankiri? nispa. 8Chantá noqaqa nerqani: Pitaj kanki, Señor? nispa. Paytaj kutichiwarqa: Noqa kani Nazaretmanta Jesús, pitachus qan qhatiykachashanki, chay, nispa. 9Noqawan rejkunataj, cheqamanta k'anchayta rikorqanku, parlamuwasqantarí mana entienderqankuchu. 10Chaymantataj noqa taporqani: Imatataj ruwasajri? nispa. Señortaj niwarqa: Jatarispa, Damascoman yaykuy, chaypitaj nisonqanku imatachus ruwanaykita, nispa. 11Chay k'anchaytaj ciegoyachiwarqa. Chayrayku noqawan kajkunaqa makiymanta aysarispa, Damascoman pusaykuwarqanku. 12Chay Damascopi uj runa karqa Ananías sutiyoj, paytaj Diosta yupaychaj leyman jina. Damascopi kaj judiospaj allin runapaj qhawasqa karqa. 13Ananiasqa watukuwaj jamorqa, ñawpaqeypi sayaykuspataj, niwarqa: Hermano Saulo, ñawisniyki watejmanta rikuchun, nispa. Chay ratopacha qhawarerqani, paytataj rikorqani. 14Ananiastaj niwarqa: Ñawpa tatasninchejpa Diosnenqa ñawpajmantapacha qanta ajllakusunki Paypa munayninta yachanaykipaj, Diospa cheqan kaj kamachinta rikunaykipaj, kikin siminmanta nisqanta uyarinaykipaj ima. 15Paypa testigon jina runasman willamunki imatachus rikusqaykita, uyarisqaykitawan. 16Kunanqa, imatataj suyanki? Jatarispa, bautizachikuy, juchasniykimanta llimphuchakuy Jesuspa sutinta oqharispa Diosniykipaj rejsikapusqaykirayku. 17Jerusalenman kutimuspa, Templopi Diosmanta mañakushajtiy, mosqoypi jina rikorqani. 18Chay mosqoypi jina rikusqay Jesustaj niwarqa: Usqhayta kunampacha Jerusalenmanta llojsiy, imaraykuchus kaypi imatachus Noqamanta willasqaykita mana uyarisonqankuchu, nispa. 19Noqatajrí kuticherqani: Señor, tukuyninku yachanku imaynatachus tukuynejman rispa sinagogaspi Qampi creejkunata jap'irachisqayta, ñak'arichisqaytataj. 20Kamachiyki Estebanta wañuchishajtinkupis, noqa chaypi paykunawan khuska kasharqani wañuchinankuta munaspa; chay wañuchejkunaj p'achasninkutapis qhawarqani. 21Chantá Jesús niwarqa: Puririllayña; karu llajtaspi mana judío kajkunaman kachasqayki, nispa. 22Chaykama uyarillarqankuraj. Chantá qhaparerqanku: Wañuchun chay runaqa. Payqa manamin kawsanampaj jinachu, nispa. 23Runas qhaparispallapuni, p'achasninkuta choqaraspa, jallp'ata pataman qhallejtinkutaj, 24soldadosta kamachejqa cuartel ukhuman Pablota pusaykucherqa, chaypi jasut'ichispa rimarichinampaj, imaraykuchus yachayta munarqa imamantachus chay jinatapuni Pabloj contranta qhaparqachasqankuta. 25Jasut'inankupaj watasqaña kashaspa, chay qayllapi sayashaj capitanman Pablo nerqa: Atikullanchu jasut'ichiy romano runata, juiciopi mana juchachasqaraj kashajtin? nispa. 26Chay capitanqa chayta uyarispa, soldadosta kamachejman willamorqa, nerqataj: Allinta qhawakuy imatachus ruwasqaykita, imaraykuchus kay runaqa romano kasqa, nispa. 27Jinapi soldadosta kamachejqa Pabloman qayllaykuspa, taporqa: Niway, romanochu kanki? nispa. Pablotaj, nerqa: Arí, nispa. 28Chantá soldadosta kamachejqa nillarqataj: Noqaqa romano kanaypaj ashkha qolqeta pagarqani, nispa. Pablotaj kuticherqa: Noqatajrí, romano kani nacekusqaymantapacha, nispa. 29Chay ratopacha Pablota jasut'inankupaj wajyasqa kajkuna ithirerqanku; astawanqa Pabloqa romano kasqanta yachaspa, soldadosta kamachejqa mancharikorqa wataykuchisqanmanta. 30Q'ayantin soldadosta kamachejqa yachaytapuni munaspa imamantachus judíos juchachasqankuta, Pablota phaskaracherqa. Chantá kamacherqa tukuy kuraj sacerdotes jatun juntaman tantakamunankuta, Pablotataj ñawpaqenkuman pusaykorqa.


text: 1Chasna acpi yuyarichi quiric huauquiguna, Dios cangunata yapa llaquisha yanapashcamandami canguna aichata Diosma cuichi nisha cangunata rugauni. Israelguna Diospa runaguna asha huagratas ovejatas palomatas chigunata huanchisha Diosma ricuchisha causac anaura. Cangunaga chicuinta camba intiru causaita Diosma cuichi, paihuaglla tucusha paita cushiyachingahua. Chasna rasha camba shungumanda Yaya Diosta yuyarisha alabana manguichi. 2Cai munduta yuyaric runagunacuinta ama causaichichu, astahuanbas camba yuyaita Yaya Dios mushugyachiupi causaichi. Chasna mushuc yuyaihuan causasha Yaya Dios munashcata ali yachanguichimi paihua munaiga ali ashcata, pacta ashcatas, paita cushiyachina ashcatahuas yachanguichimi. 3Dios ñucata llaquisha cangunata yachachichun japihuarami. Chimanda tucui cangunama rimauni ama yapacta amullata yali balic mani nisha alabarichichu. Astahuan ali tupullata yuyarichi, quirishcamanda Dios cushca tupu ushaillahuan. 4Ñáucanchi aichamanda yuyarishun. Aicha shuglla ashallata ashca cuyurinagunata charin. Chiguna caran shuc, shuc tunuta raunguna. 5Quiriccuna chasnallatami. Ashcaguna ashallata Cristohuan shuglla tucushcamanda shuc aichacuintalla manchi. Caran shuc, tucui chi shuccunahuan shuc aichallaibi tiyaccuinta manchi. 6Chi ashca cuyurinagunacuinta Dios pai munashcashina ashca tunuta ñucanchima cushcami ñucanchi pariu yanapanacuchun nisha. Camachina yuyaita shuc runama cushca acpiga pai quirishca tuputa camachichun. 7Shuctaga shuccunata yanapana yuyaita cushca acpiga alita yanapachun. Shuctaga yachachina yuyaita cushca acpiga alita yachachichun. 8Shuctaga shuccunata ahuantachina yuyaita cushca acpiga alita ahuantachichun, shuctaga shuccuna minishtishcata cumbirana ushaita cushca acpiga mana mitsasha cumbirachun. Shuctaga mandana yuyaita cushca acpiga ali yuyaihuan mandachun, shuctaga turmintarishcagunata yanapana yuyaita cushca acpiga cushihuan yanapachun. 9Ama yanga llaquinimi nisha rimanguichichu astahuan sirtupacha tucui shunguhuan llaquina manguichi. Ima mana ali ranagunatas ama catichichu astahuan ima ali ranagunallata catichi. 10Huauquipuracuinta pariumanda llaquinacuichi, quiricpura pariumanda balichinacuichi. 11Ali ranata mana quillasha tucui shunguhuan Señor Jesuspacta rasha catichi. 12Cristota chapausha cushiyaichi. Paimanda turmintachishca tucushahuas ahuantaichi, chasnallata Diosta mañashalla causaichi. 13Diospa runaguna maican minishtiunaupiga yanapaichi, maican quiric runa camba huasima shamucpi pasiachi. 14Jesucristota quirishcamanda cangunata piñasha turmintachic runagunamanda Diosta mañaichi paigunata yanapachun nisha. Chi turmintachic runa mana ali tucuchun nisha ama mañaichichu. 15Cushi runagunahuan cushiyaichi, huacaccunahuan huacaichi. 16Cangunapura pariumanda chi tupulla manchi nisha yuyarichi. Ama shuccunamanda ñuca yali ali mani nishaga rimaichichu, astahuan pugri runagunahuanbas purichi. Ñáuca yalita yachac mani nisha ama yuyaringuichichu. 17Pihuas cangunata mana alita racpi cangunahuas paigunata ama mana alitaga raichichu. Tucui runaguna ñaupacpi ali sumacta causanata yuyarichi. 18Canguna ushanagama alita tucuihuan causaichi. 19Shuccuna piñacpi cangunallata paigunata ama cutipaichichu llaquishca huauquiguna. Astahuanbas Dios paigunata cashtigachun nisha saquichilla. Paihua shimibi chimanda casna quillcashcami: Ñáucami cashtigasha, Ñáucami cangunata turmintachic runagunata turmintachisha. 20Chasnallata nin: Canda piñac runa raicai shamucpi carailla. Upinayashca shamucpi upichichilla. Canguna chasna racpiga chi piñac runa pingarisha yuyaringami, nishami Diosca rimashca. 21Ima mana aligunas canda ama binsichun, astahuanbas ali ranagunahuan mana aligunata binsi.


text: 1Chay qhepata, Jesús ujtawan apostolesninman rikhurispa Tiberias qocha qayllapi, ajinamanta rejsichikorqa. 2Kay apostolesqa tantasqa kasharqanku: Simón Pedro, Tomás, Mellizo nisqa, Galileapi kaj Canamanta Natanael, Zebedeoj churisnin, iskaypiwan. 3Jinapi Simón Pedro paykunata nerqa: Challwasta jap'ej risaj, nispa. Paykunataj nerqanku: Noqaykupis qanwan risqayku, nispa. Rispa, uj boteman wicharerqanku, chay tutantintaj mana uj challwallatapis jap'erqankuchu. 4Sut'iyashajtinña, Jesusqa qocha kantupi rikhurerqa, apostolesnintajrí mana yacharqankuchu Jesús kasqanta. 5Jesusqa paykunaman nerqa: Wawitasníy, imallapis kapusunkichejchu mikhunapaj? nispa. Paykunataj nerqanku: Mana kapuwaykuchu, nispa. 6Jesús nillarqataj paykunaman: Ch'ipata botej pañannejman choqaykuychej; chaypi jap'inkichej, nispa. Jinata choqaytawan, ch'ipata mana orqhoyta aterqankuchu may ashkha challwas kasqanrayku. 7Chaypacha Jesuspa munasqa yachachisqanqa Pedrota nerqa: Jaqayqa Señor, nispa. Simón Pedrotaj, Señor kasqanta nejta uyarispa, pata p'achanta churaykukorqa, imaraykuchus q'alalla kasharqa, qochamantaj phinkiykorqa. 8Wakin apostolestaj botepi jamorqanku, ch'ipa junt'a challwasta apamuspa, imaraykuchus ch'aki jallp'amanqa pachaj metros jinallaña karqa. 9Chantá jallp'aman urayk'uspa, rikorqanku nina brasasta, chay patapitaj uj challwata, t'antatawan churasqata. 10Jesustaj paykunata nerqa: Wakin challwasta apamuychej, kunan jap'isqaykichejmanta, nispa. 11Simón Pedroqa boteman wicharispa, jallp'aman ch'ipata orqhorqa, jatuchaj challwaswan junt'ata. Chaypitaj pachaj phishqa chunka kinsayoj challwas karqanku. Chay chhika challwaswampis ch'ipaqa mana llik'ikusqachu. 12Jesustaj yachachisqasninta nerqa: Jamuychej mikhurikuychej, ari, nispa. Mana mayqenninkupis taporqankuchu: Pitaj kanki? nispa. Yachallarqanku Señorpuni kasqanta. 13Jesustaj paykunaman qayllaytawan, t'antata oqharispa jaywarqa, jinallatataj challwatapis. 14Kaywanqa kinsa kutiña karqa, Jesús wañusqasmanta kawsarimpuytawan, apostolesninman rikhurisqan. 15Mikhuyta tukusqankutawan, Jesús nerqa Simón Pedrota: Jonaspa churin Simón, munakuwankichu kaykunamanta astawan? nispa. Pedrotaj kuticherqa: Arí Señor, Qan yachanki munakususqayta, nispa. Jesustaj nerqa: Corderosniyta michipuway, nispa. 16Jesús ujtawan Pedrota taporqa: Jonaspa churin Simón, munakuwankichu? nispa. Pedrotaj kuticherqa: Arí Señor, Qan yachanki munakususqayta, nispa. Jesús nillarqataj: Ovejasniyta michipuway, nispa. 17Ujtawampis Jesús tapullarqataj: Jonaspa churin Simón, munakuwankichu? nispa. Pedrotaj llakiywan oqharichikorqa, kinsa kutikama: Munakuwankichu? nisqanmanta. Chantá kuticherqa: Señor, Qan tukuy imata yachanki; munakususqaytapis yachallankitaj, nispa. Jesustaj payta nerqa: Ovejasniyta michipuway. 18Cheqatapuni niyki: Waynallaraj kashaspaqa, chumpillikoj kanki, munayniykiman jinataj purej kanki. Machuña kaspatajrí, makisniykita aysarinki, wajtaj chumpichisonqa, maymanchus mana munasqaykimantaj pusasonqa. 19Chayta nispa, Jesusqa sut'inchasharqa ima wañuywanchus Pedroqa Diosta jatunchanan kasqanta. Chayta niytawan, nillarqataj: Qhepayta jamuy, nispa. 20Jinapi Pedro qhepaman kutirikuspa, rikorqa Jesuspa munasqa yachachisqanta jamushajta. Payllataj cenapi Jesusman atiykukuspa, tapusqa: Pitaj jap'ichisonqa? nispa. 21Pedrotaj chay yachachisqata rikuspa, Jesusta nerqa: Señor, paywanrí, imataj kanqa? nispa. 22Jesús kuticherqa: Sichus munani kutimunaykama pay qhepakunanta chayqa, imá dakusunki qanmanri? Qanqa qhepayta jamuy, nispa. 23Chay nisqaqa hermanos ukhupi willakorqa jaqay yachachisqa mana wañunan kasqanta. Jesusqa mana nisqachu: Mana wañonqachu, nispaqa. Astawanqa nisqa: Sichus munani kutimunaykama qhepakunanta chayqa, imá dakusunki qanmanri? nispa. 24Chay yachachisqa chay imasta willarqa, qhelqarqataj. Yachanchejtaj willasqasnenqa cheqapuni kasqanta. 25Jesuspa ruwasqasnenqa aswan ashkharaj tiyan. Chaykunachus ujmanta uj qhelqakunman chayqa, yuyani tukuynin kay pacha mana wakinmanchu chay qhelqasqa librosta churanapaj.


text:
Los Frailes walla (kastilla simipi: Cordillera de Los Frailes) nisqaqa Buliwyap Antikunanpi huk wallam, Chuqichaka suyupi, Oropeza pruwinsyapi, Uru Uru suyupi, Sebastián Pagador pruwinsyapi, P'utuqsi suyupipas, Antonio Quijarro pruwinsyapi, Chayanta pruwinsyapi, Tomás Frías pruwinsyapi, Chuqichaka llaqtap kuntinpi. P'utuqsi suyup chinchayninmanta qullaman rin. Lliwmanta aswan pikchunkunaqa kaymi Michaga, Santa Juana, Gracias a Diós.
-
-
Lophostigma plumosum, Marawa phaqchañiq, Los Frailes walla
-
- Kate Armstrong, Vesna Maric, Andy Symington, Bolivia, p. 254
- mapcarta.com


text: 1Chaypitaga rircärïmi, jinarcurmi jana pachachrüga ricapurü juc puncu quichrashatanuy. Chaypitam chay naupata juc trompëta wagarignuy rimapämagga yapay cay niman: “Jegamuy cayman. Nogam ricachishay caycuna pasaruptin imacunas pasananta”. 2Chauraga chaylam Santu Espíritu yanapämaptin ricacarü jana pachachru juc trönuta, nätan chaychrüga tayänag jucmi. 3Chay trönuchru tayayagga cayänag jaspi ningan yurag ruminuymi liplipyayag. Chaypitam cornalina ruminuysi alisca pucanyayag, jinaman esmeralda ruminuysi verdinyayag, juc turmanyanuy. 4Chay trönu muyurigninpaga ricapurütan ishcay chrunca chruscuyog trönucunatas. Nätan chaycunachrüga tayarcayänag ishcay chrunca chruscuyog mandag runacunam. Paycuna capäcunag yurag jacushacamam, jinaman coröna jaticushacamam. 5Nätan chay juc trönupitaga yargayämun lipacunam, räyucunam, wagariycunam. Nätan ganchris achquicunam rupayänag chay trönupa naupanchrüga. Chaycunaga cayan Diospa ganchris Espiritunmi. 6Chay trönupa naupanchrüga canag gochranuysi, jinaman gueshpinuysi chipchipyagmi. Nätan chay chraupichru cayag trönupa muyurigninpam cayänag chruscu angelcunanuy naupanpas, guepanpas achca ñawiyog. 7Naupacag canag juc leonnuymi. Guepacagmi canag juc becërrunuy. Mas guepacagmi canag juc runanuy. Mas guepacagmi canag juc anca päriyagnuy. 8Chay chruscunpas raprancuna canag sogtacamam, nätan chay raprancuna canag jananpas ruyinpas achca ñawiyogmi. Paycunaga pagaspas junagpas chaynuylam alawapäcunag “¡Lapan juchapitas caruchru cayag!” nir quima cuti. Chaypitas paycunaga “Gamga cayanqui ima-aygas ruray atipag Munayniyog Diosmi. Gammi cayanqui unay unaypita cayagsi, canan cayagsi, jinaman chay cutimugsi” nirärintan. 9Chay angelnuysi cayagcunaga, chaynuylam trönuchru tayayagta chay imaypita imaycamas cawayagta alawapäcunag cay nir: “Alisca munayniyogmi cayanqui, alisca alim cayanqui” nir. 10Imay aygaysi chaynuy nipäcuptinga, chay ishcay chrunca chruscuyog mandagcunaga, chay trönuchru tayayagpa naupanman gongorpacuyurmi lipucayärin umancunas pampaman tupangancama. Jinarcurmi chay imaypita imaycamas cawayagpa trönun naupanman corönancunata chrurayur alawayta galacayärin cay nir: 11“Munayniyognïcuna, gamga cay alawasha, alinninpag ricasha, munayniyogpag ricasha. Gammi camasha canqui lapan ima-aygatas. Nätan gam munaptiquim cayan lapan ima-ayga camangaysi” nir.


text: 1Ñáucaga Yaya Dios munacpi Jesucristo japisha camachigri nisha cachashca runa mani. Canguna Efeso llactaibi Jesucristota alita quiriccunama quillcauni. 2Ñáucanchi Yaya Diospas, Señor Jesucristohuas cangunata llaquisha mana manzharina cungailla causaita cuchun nisha tapuni. 3Ñáucanchi Señor Jesucristohua Yayata alabashca achun. Ñáucanchi Cristohuan shuglla ashcamandami Yaya Dios jahuapachaibi tucui ali charishcagunata charinchi. 4Dios chara cai pachata mana rashcallaita Cristoraicu ñucanchita japira paihuacpi jucha illac sumac causanauchun nisha. 5Ñáaupallata Yaya Dios ñucanchita ashcata llaquishami paihua huahuaguna tucunauchun nisha munara. Chasna munasha Jesucristo rashcamandami ñucanchita japira. 6Ñáucanchi pai llaquishca churihuan shuglla tucushcamandami ñucanchita yapa llaquin. Chita yuyarisha paita alabashunchi. 7Yaya Dios yapa llaquishcamanda paihua churi talishca rahuaihuan jucha rashcagunata maillasha ñucanchita quishpichira. 8Chasnallata ñucanchita yapa llaquishcamandami ñucanchima ashca yuyaita cura paita ali yachangahua. 9Chasna cusha, ñaupa pai mana yachachiushcata cunan pai munashami ñucanchita alita yachachira imasna Cristo quishpichingaraushcata. 10Chi yachachishca shimiga casna man: Cristo tucuita mandangami Dios ñaupa unai rimashcacuinta. Ñáa chi punzha pactaricpi tucuigunata mandangami, tucui jahuapachaibi causaccunatas cai pachaibi tiyaccunatahuas Cristoga tucuigunata mandac amu ashami pailla mandangaraun. 11Ñáaupa urasmanda Yaya Dios munashcamandami ñucanchita japira tucui pai charishcagunata ñucanchima cungahua ñucanchi Cristohuan shuglla tucushcamanda. Pai munashcagunataga rac anmi. 12Chasna acpi Cristo israelgunata ñaupata quishpichitucuranchi tucui runaguna pai yapa yali ushac man nisha alabangahua. 13Chasnallata cangunaga mana-israelguna ashallata chi Diospa sirtu quishpina shimita uyashaga Cristota quiriranguichi. Chasna acpi Yaya Dios cangunataga ñuca quiquin runaguna acta ricunauchun nisha cachashcami pai cachangaraushca sumac Samaita ña cangunamas cachashcami. 14Dios rimashcashina pai quishpichishca runagunama huasha cungaraushcata japinagama paihua Samaita ñaupata cushcami sirtu quiquinda cushami nisha. Chasna pai alita cuc ashcamandami tucui runaguna paita ashcata alabangaraunchi. 15Canguna Señor Jesucristota quirishcata uyashcani. Chasnallata canguna tucui quiriccunahuan llaquinacusha ali causaucunatahuas uyashcani. 16Chasna uyashca urasmanda cangunata mana cungarisha tucui uras Dioshuan cuintasha ñuca cangunamanda paita pagrachu nisha tiyauni. 17Cangunamanda paihuan cuintausha casna nisha mañauni, ñucanchi Señor Jesucristohua Diosmi yapa sumac acpi paihua Samai yachachichun canguna paita mas alita yachangahua nisha. 18Chasnallata canguna mas yuyaita charinauchun nisha mañani canguna Diospagmanda mas alita yuyarisha causangahua. Chasna yuyarisha causasha Yaya Dios cangunata japishcamandami pai cangunata alita rangaraushcata yachasha chapanauchun nisha tapuni. Maspas Dios paihuagmanda ashca yapa baliccunata pai japishca runagunama cungaraushcata yachanauchun nishami tapuni. 19Maspas Jesucristota quiriccunata Dios paihua yapa jatun ushaihuan cangunata yanapanata yachanauchun nishami tapuni. 20Diosca paihua ushai yapa sinzhi ashami Cristota huañushcata causachira. Chasna causachisha jahuapachama apasha paihua ali maqui partima tiyachira. 21Cristotaga tucui jahuapachais cai munduibihuas auc mandaccunamanda mas yali mandactami rara. Chasna racpi tucui gubirnugunamandas, maican amugunamandas, ima ushaiyuccunamandas, ima jatun mandaccunamandahuas mas yali ushaiyuctami Cristotaga rara. Chiraicumi paihua shutiga tucuigunamandas mas balic shuti an. Chasna asha cunan cai mundui causaucunataga Cristo mandaunmi, chasnallata huasha punzhaibiga paillatami mandangaraun. 22Cristo chasna jatun mandac tucucpi Dios tucui mundui ima tiyaccunatahuas paima cushcami tucuita mandachun nisha. Chasnallata Jesucristota churara umashina tucui quiriccunatas mandachun nisha. 23Cristota quiriccunaga paihua aichacuinta maunchi. Paimi intiru partibi mandac asha paita quiriccunaibihuas jundacta causaun.